title: Peltosalmen linja-autoturma

text: Viitoitetun ja jäädytetyn tien rosoisuuden vuoksi henkilöautot olivat ajaneet viitoitetun tien vierestä. Linja-auto ajoi noin 30 km/h nopeudella ja seurasi hämärässä henkilöautojen jälkiä. Auto ehti lähelle salmen puoliväliä, kun jää alkoi 7 metrin päässä viittatieltä pettää. Tosin ei ole varmaa, olisiko jäätiekään kestänyt auton painoa. Vesi suihkusi railoista, ja pysähtyneen auton etupää alkoi vajota veteen. Auton etu- ja takaovelle syntyi melkoinen tungos. Auton etuosassa olleet viisi matkustajaa ja kuljettaja pelastautuivat etuovesta jäälle ja veteen. Etuosa vajosi nopeammin, ja takaovelle oli melkoinen ylämäki veden ja jäiden tulviessa sisään. Muutama matkustaja pääsi ulos takaikkunasta. Moni pääsi autosta ulos mutta kangistui kylmässä vedessä. Osa joutui jään alle.


title: Peltosalmen linja-autoturma

text: Autosta poisjääneiden joukossa oli äiti, jonka 11-vuotias tytär jäi lämpimän auton sisään. Kun auto upposi, ryntäsi äiti veteen pelastamaan tytärtään autosta, mutta he molemmat hukkuivat. Auto upposi noin kymmenessä sekunnissa ja vajosi 6,5-metriseen veteen pehmeään pohjaliejuun.


title: Peltosalmen linja-autoturma

text: Vedessä olleet matkustajat ja rannalla olleet ihmiset alkoivat huutaa apua.


title: Peltosalmen linja-autoturma

text: Paikalle riensi 50 metrin päästä kymmenkunta lossiväylää puhdistamassa ollutta tie- ja vesirakennuspiirin työmiestä. Myös toisesta lossiin jonottaneesta autosta riennettiin apuun. Paikalla olleet auttoivat kangistuneita ihmisiä ylös vedestä ja veivät heitä lämmittelemään rannalla olleeseen lossinvartijan asuntoon.


title: Peltosalmen linja-autoturma

text: Paikalle hälytettiin myös poliisit, jotka ilmoittivat asiasta Kuopioon. Paikalle lähti kaksi lääninrikospoliisia, ja lääninhallitus hälytti paikalle valtion sukeltajan. Sukeltaja Yrjö Surakka oli Jännevirran siltatyömaalla tie- ja vesirakennushallituksen Savon piirin töissä. Sukeltaja kalustoineen ja merkinantomiehistöineen ehti onnettomuuspaikalle kello 15:n aikoihin.


title: Peltosalmen linja-autoturma

text: Sukeltaja totesi, että auto oli pohjassa pyörillään hieman kallellaan ja että se oli vajonnut metrin verran liejuun. Etuovi oli kiinni ja takaovi raollaan. Lieju esti ovien aukenemisen, joten ovista ei ollut päässyt ulos enää pohjassa. Pimeän tulon vuoksi tehtiin vain yksi sukellus ja nostettiin ylös yksi uhri. Seuraavana päivänä sukeltaja sai avukseen valaisimia, ja ylös saatiin seitsemän uhria. Viimeinen ruumis löytyi neljäntenä päivänä.


title: Peltosalmen linja-autoturma

text: Toisena päivänä myös autoa alettiin hinata jään alla rantaan, jonne oli matkaa 120 metriä. Auto liikkuikin 50 metriä, mutta sitten hinausvaijeri irtosi ja työ keskeytyi. Kolmantena päivänä auto saatiin rantaan ja nostettiin jäähän tehdystä avannosta ylös. Auto oli melko ehjä, vain takaikkunat ja yksi sivuikkuna olivat rikki. Auto hinattiinkin kunnostettavaksi iisalmelaiseen korjaamoon.


title: Peltosalmen linja-autoturma

text: Onnettomuuden uhrit haudattiin yhteishautaan Iisalmen maaseurakunnan kirkon hautausmaalle. Kun Jännevirta oli saanut väliaikaisen sillan, oli Peltosalmi Savon vilkkain lossipaikka. Päivittäin salmen yli saattoi kulkea sadoittain autoja. Sillan rakentaminen Peltosalmenkin yli oli ollut vireillä 60 vuotta. 168 metriä pitkä silta valmistui vuonna 1956.


title: Iskelmä (EP)

text: Iskelmä on Maij' Karman Kauniit Kuvat -yhtyeen EP. Levy ilmestyi vuonna 1997 yhtyeen oman Blomster Records -levymerkin kautta ja myöhemmin vuonna 1998 Megamanian kautta hieman erilaisella kannella. Yhtyeen nimi vaihtui näiden julkaisuiden välillä ja myöhempi painos on julkaistu nimellä "Maj Karman Kauniit Kuvat".


title: Heckler & Koch UMP

text: Heckler & Koch UMP () on saksalaisvalmisteinen suljetulta lukolta ampuva massasulkuinen, polymeerirunkoinen konepistooli. Se on suunniteltu MP5-konepistoolin seuraajaksi, etuinaan muun muassa helppo huollettavuus ja rungon polymeerimateriaalin keveys verrattuna MP5:n metallirunkoon. Käytetään mm. USA:n rajavalvonnassa.


title: Iževski elektromehanitšeski zavod "Kupol"

text: "Kupol"


text: Izhevsk electromechanical plant Kupol eli Izhevskin elektromekaaninen tehdas "Kupol" (venäjäksi "Ижевский электромеханический завод "Купол") on venäläinen puolustusvälineitä valmistava yritys Iževskissä.


text: Yhtiö perustettiin Neuvostoliitossa vuonna 1957 ja se toimi OAO-organisaatiomuodossa kunnes sen osakkeet myytiin vuonna 2002.


text: Se valmistaa mm. Tor-M1-lähi-ilmatorjuntaohjuksia.


title: Boromo

text: Boromo on kaupunki Burkina Fasossa. Siellä on noin 19 000 asukasta. Boromo on samannimisen departementin ja Balén provinssin pääkaupunki.


title: Boromo

text: Vuonna 2006 kaupungissa oli vajaat 14 600 asukasta.


title: Italian historia

text: Italia (yhdistyi 1861) on vaikuttanut syvästi Välimeren alueen ja koko Euroopan kulttuuriin. Magna Graecian kreikkalaisvallan jälkeen etruskit ja sitten Rooman valtakunta hallitsivat Italiaa vuosisatojen ajan. Italia oli keskiajalla ja renessanssissa tärkeä filosofian, tieteen ja taiteen keskus.


title: Italian historia

text: Italia on muinainen nimi eteläisen Italian maalle ja väestölle. Sen alkuperä on tuntematon, mutta se saattaa tulla latinan sanasta "vitulus" (yksivuotias vasikka): ”vasikoiden maa”. Kolikoita, joissa oli nimi Italia, painettiin Rooman kanssa kilpailleiden eteläisten heimojen keskuudessa viimeisellä vuosisadalla eaa. Rooman valtakunnan hajoamisen jälkeen Italiasta tuli Apenniinien niemimaan valtioiden ja niiden merentakaisten omistusten yhteisnimitys.


title: Italian historia

text: Vanhalla ajalla Italiassa asui useita eri kansoja. Monet niistä kuten latinalaiset, oskit ja volskit puhuivat toisilleen läheistä sukua olleita itaalisia kieliä. Lisäksi Etelä-Italiassa asui paljon kreikkalaisia, nykyisen Toscanan alueella etruskeja ja Pohjois-Italiassa kelttiläisiä kansoja.


title: Italian historia

text: Etruskit hallitsivat suurta osaa Italiasta ennen Rooman valtakuntaa. Etruskit eivät puhuneet indoeurooppalaista kieltä ja heidän alkuperänsä on hämärän peitossa. He sulautuivat lopullisesti roomalaisiin tasavaltakaudella. Kulttuuri, joka on selvästi etruskilaista, syntyi vuoden 800 eaa. jälkeen. Etruskien sivilisaation huippukohta oli Rooman perustamisen ja kuningaskuntakauden aikoina. Etruskit eivät muodostaneet yhtenäistä valtakuntaa vaan kreikkalaistyyppisiä kaupunkivaltioita. Rooman valtakunnan viimeiset kuninkaat olivat etruskeja ja etruskit vaikuttivat Rooman kulttuuriin vahvasti. Laajentuessaan Rooma yhdisti etruskikaupungit itseensä.


title: Italian historia

text: Myytin mukaan Rooman perustivat 753 eaa. Romulus ja Remus ja sitä hallitsi seitsemän kuningasta. Perimätiedon mukaan Rooman viimeinen kuningas, Tarquinius Superbus, karkotettiin vuonna 509 eaa. ja Rooman tasavalta perustettiin. Tasavaltaa hallitsivat kaksi vaaleilla valittua konsulia, ja etupäässä patriiseista koottu senaatti muodosti yhdessä kansalaiskokouksen kanssa eräänlaisen parlamentin.


title: Italian historia

text: Seuraavina vuosisatoina Rooma laajensi aluettaan voittaen naapurinsa yksi toisensa jälkeen. Sotien jälkeen roomalaiset eivät yleensä pyrkineet voitettujen täydelliseen alistamiseen, vaan pakottivat heidät alisteiseen liittolaissuhteeseen. Tämä politiikka oli eräs syy Rooman menestykseen. Monet heikot etruski- ja kreikkalaiskaupungit pyysivät Roomalta suojelua mieluummin kuin kohtasivat sen sodassa. Puunilaissotien ja Karthagon häviön jälkeen Rooma hallitsi suurinta osaa läntistä Välimerta ja sen vaikutus kasvoi nopeasti myös idässä. 100-luvun eaa. loppuun mennessä Rooma oli voittanut hellenistiset valtiot Makedonian ja Syyrian ja hallitsi koko Välimerta Egyptiä lukuun ottamatta.


title: Italian historia

text: Rooman tasavallan instituutiot oli kehitetty kaupunkivaltiossa, eivätkä ne sopineet suuren imperiumin hallintaan. Lisäksi sekä Rooman sisällä että Rooman ja sen italialaisten liittolaisten välillä oli skismoja. Suuntaus suosi sotilaskomentajia, jotka alkoivat tavoitella yksinvaltaa. Ensimmäinen tällainen oli Sulla (k. 78 eaa.) Hänen jälkeensä tuli Julius Caesar, joka valloitettuaan Gallian (nykyisen Ranskan) voitti sisällissodassa Pompeiuksen ja tuli käytännössä yksinvaltiaaksi, mutta joutui tasavaltalaisten senaattorien murhaamaksi 44 eaa. Hänen seuraajansa Octavianus voitti senaattoripuolueen, sai tittelin Augustus ja tuli valituksi imperaattoriksi. Vaikkakin hän muodollisesti sieti tasavallan lakeja, hallitsi hän käytännössä yksinvaltiaana ja Rooman keisarikunta oli syntynyt. Tämä tuli selväksi hänen seuraajansa Tiberiuksen aikana.


title: Italian historia

text: Keisarikunnan perustaminen toi selviä etuja provinsseille, jotka saattoivat vedota keisariin paikallisviranomaisia vastaan korruptoituneiden senaattorien sijaan. Lisäksi Rooman kansalaisuutta laajennettiin hitaasti provinsseihin ja lainkäyttö muodostui vähemmän mielivaltaiseksi. Rooman valtakuntaa laajennettiin keisariajalla vielä jonkin verran; esimerkiksi Claudius liitti Britannian 47 jaa.. Ensimmäisellä ja toisella vuosisadalla sattui joitain sisällissotia (esimerkiksi neljän keisarin vuonna 69) ja kapinoita (kuten Juudean kansannousun, joka päättyi Jerusalemin valtaukseen vuonna 70 ja aloitti juutalaisten diasporan).


title: Italian historia

text: Valtakunnan sisäinen tila heikkeni hitaasti, mikä näkyi kriiseinä kolmannella vuosisadalla, jolloin talousvaikeudet, barbaarien hyökkäykset ja sisällissodat johtivat lähes valtakunnan hajoamiseen. Sen pelastivat Diocletianus (284–305) ja Konstantinus (306–337), joka siirsi pääkaupungin Byzantiumiin vaihtaen sen nimen Konstantinopoliksi, ja pani näin alulle valtakunnan jaon läntiseen ja itäiseen osaan. Konstantinus lopetti myös kristinuskon vastustamisen. Kristinuskosta tuli valtionuskonto Theodosius I:n aikana vuonna 380. Suuret kansainvaellukset mursivat Länsi-Rooman puolustuksen, ja vandaalit ja gootit hävittivät valtakunnan lopullisesti 400-luvulla.


title: Italian historia

text: Visigootit valloittivat Italian 400-luvulla ja Alarik ryösti Roomaa 410. Vuosisadan loppuun mennessä niemimaa oli suurimmaksi osaksi ostrogoottien hallinnassa, ja Odovakar erotti vuonna 476 Länsi-Rooman viimeisen keisarin, Romulus Augustuksen. Vuonna 493 Teoderik Suuri kukisti Odovakarin ja tuli ostrogoottien kuninkaaksi. Hänen valtakuntansa pääkaupunki oli Ravenna. Bysantti eli Itä-Rooma hyökkäsi Italiaan 500-luvun alkupuolella ja keisari Justinianus I:n kenraalit Belisarius ja Narses valloittivat ostrogoottien kuningaskunnan vuosien sodan jälkeen 552. Nämä goottisodat tuhosivat suurimman osan säilyneestä kaupunkikulttuurista. Bysantin armeijoiden poistuminen antoi toiselle germaaniheimolle, langobardeille, mahdollisuuden valloittaa suuren osan niemimaasta. Bysantin haltuun jäänyt Ravennan eksarkaatti keskittyi Ravennan ympärille.


title: Italian historia

text: Kirkko ja etenkin Rooman piispa, paavi, on ollut tärkeässä poliittisessa roolissa sitten Konstantinuksen, joka pyrki liittämään instituution keisarihallintoon. Länsi-Rooman hajoamisen jälkeisessä epävakaassa tilanteessa kirkko oli usein ainoa vakaa instituutio ja ainoa opin lähde. Jopa barbaarit olivat riippuvaisia kirkosta hallitessaan valloitusmaitaan. Lisäksi katolisilla luostarijärjestöillä, kuten benediktiineillä, oli suuri rooli sekä ajan talouselämässä että klassisen kulttuurin säilyttäjinä.


title: Italian historia

text: Langobardien maahantulon jälkeen paavit olivat nimellisesti itäisen keisarin alaisia, mutta saivat Konstantinopolista vain vähän tukea ja alkoivat rakentaa itsenäistä valtiota suojatakseen Roomaa langobardihyökkäyksiltä. 700-luvun lopulla paavit tavoittelivat itsenäisyyttä ja löysivät tien siihen liittoutumalla frankkien karolingidynastian kanssa: karolingit tarvitsivat legitimaation vallankaappaamiseen merovingeiltä, kun taas paavit tarvitsivat sotilaallista tukea langobardeja vastaan. Vuonna 751 langobardit valtasivat Ravennan, ja Bysantin läsnäolo keskisessä Italiassa päättyi (jotkut rannikkokaupungit ja alueet Etelä-Italiassa säilyivät Bysantilla 1000-luvulle saakka). Paavit kääntyivät frankkien puoleen, jotka vuonna 756 voittivat langobardit ja luovuttivat paaville vallan keskiseen Italiaan, perustaen siten Kirkkovaltion. Loput Italiasta oli kuitenkin langobardien tai Bysantin hallussa.


title: Italian historia

text: Vuonna 774, paavin kutsun jälkeen, frankit kukistivat langobardit ja ottivat heidän valtakuntansa kruunun. Paavi kruunasi heidän johtajansa Kaarle Suuren 25. joulukuuta 800 Roomassa keisariksi. Tämä aiheutti Frankkien valtakunnan ja Bysantin välille kiistan oikeudesta Rooman nimeen. Vuonna 812 Bysantti myöntyi tunnustamaan roomalaisen keisarikunnan vastineeksi Italian omistustensa takaamisesta. Keisarin valta ei kuitenkaan kunnolla ylettynyt niemimaan eteläosiin, jonka kaksi langobardiherttuakuntaa Spoleto ja Benevento hyväksyivät Kaarle Suuren vallan vain nimellisesti. Beneventon valloittaminen olisi tarkoittanut paavin alueiden täyttä ympäröimistä keisarin alueilla, ja Kaarle Suuri luultavasti ajatteli, ettei se ollut suhteiden kannalta hyväksi. Kreikkalais-latinalaiset rannikkokaupungit, kuten Napoli Tyrrhenanmerellä ja Venetsia Adrianmerellä tulivat yhä riippumattomimmiksi Bysantista.


title: Italian historia

text: Kaarle Suuri sai paavin vallanlaajentamispyrkimykset tyrehdytettyä, ja hänen aikansa merkitsi tasapainoisuutta Italiassa, vaikka olikin ei-italialaisten intressien leimaama. Kuilu itäiseen ja läntisen kristikuntaan jatkoi kasvamistaan. Pyhä Leo III oli ensimmäinen paavi joka päiväsi bullansa Kaarle Suuren valtakauden eikä Bysantin keisarien mukaisesti. 800-luvun alkuun mennessä kolme vuosisataa aiemmin alkanut prosessi, jossa Italia erosi Bysantista ja kytkeytyi Länsi-Eurooppaan, oli tullut suurin piirtein valmiiksi. Sisilia, Calabria, Apulia ja eräät merenkulkukaupungit olivat tärkeimpiä poikkeuksia. Kaarle Suuren kuoleman (814) jälkeen keisarikunta hajosi heikkojen seuraajien aikana nopeasti. Keisarin karisman luoma tasapainotila särkyi. Kriisiä pahensivat ulkoiset tekijät, kuten saraseenien hyökkäykset ja merenkulkutasavaltojen voimistuminen.


title: Italian historia

text: Kaarle Suuren poika Ludvig Hurskas kuoli 840. Verdunin sopimus jakoi keisarikunnan 843. Ludvigin vanhin henkiin jäänyt poika Lothar I tuli keisariksi ja valtakunnan keskisen osan hallitsijaksi. Hänen kolme poikaansa vastaavasti jakoivat tämän valtakunnan keskenään, ja pohjoisesta Italiasta tuli Italian kuningaskunta Ludvig II:n alaisuudessa 839. Islaminuskoiset arabit valloittivat Sisilian 827, jota hallitsivat vuoteen 1053. Vuonna 846 arabit hyökkäsivät Roomaan ja ryöstivät Pyhän Pietarin basilikan vieden sieltä kaiken kullan ja hopean. Tämän johdosta Leo IV aloitti Vatikaanin muurin rakentamisen, joka valmistui 853. Vuonna 951 Italian ja Saksan kruunut yhdistettiin. Uuden valtakunnan hallitsija Otto I Suuri esitti, että unioni palauttaisi Kaarle Suuren valtakunnan ja sai keisarin tittelin 962. Näinä sekasorron aikoina myös paavi-instituution arvovalta oli vähentynyt ("katso esimerkiksi pornokratia").


title: Italian historia

text: Barbaarien hyökkäykset ja goottilaissodat hävittivät suuren osan Italian kaupunkikulttuuria. Se ei kadonnut täysin, mutta oli paljon vaatimattomampaa kuin roomalaisaikana. Sodat, kadot ja sairaudet olivat myös romahduttaneet Italian väkiluvun. 700–800-luvuilla jotkut Amalfin ja Venetsian kaltaiset kaupungit alkoivat kukoistaa kaupan (silkki, suola) kautta, mutta kaupunkielämä pysyi vähäisenä. 1000-luku merkitsi keskiajan pimeimmän kauden loppua. Kauppa alkoi hitaasti elpyä, etenkin meren kautta, ja neljästä satamakaupungista, Amalfista, Pisasta, Genovasta ja Venetsiasta tuli mahtitekijöitä.


title: Italian historia

text: Myös monet sisämaakaupungit, kuten Firenze ja Milano, kasvoivat ja tulivat käytännössä keskusvallasta itsenäisiksi kaupunkivaltioiksi, jotka laajensivat aluettaan feodaaliherrojen kustannuksella maaseudullekin. 1100-luvulla keisarikuntaan kuuluneet italialaiset kaupungit kapinoivat menestyksekkäästi Fredrik I Barbarossan hallinnon keskittämispyrkimystä vastaan. Paavi sai takaisin auktoriteettinsa ja aloitti pitkän kamppailun keisarikuntaa vastaan sekä kirkollisissa että maallisissa kysymyksissä, jonka ensimmäinen näytös oli investituurariita.


title: Italian historia

text: Samaan aikaan Italian eteläiset osat ja Sisilia joutuivat normannien valloittamiksi. Normannit valloittivat lopulta Bysantin ja arabien hallitsemat alueet. Bysantti ei kuitenkaan ollut kukistunut vielä, vaan hyökkäsi 1155 Italiaan keisari Manuel I Komnenosin alaisuudessa. Vuoteen 1158 mennessä Bysantin armeija oli joutunut vetäytymään Italiasta.


title: Italian historia

text: Italian renessanssi eli rinascimento aloitti renessanssin, etenkin kulttuurissa ja taiteissa ilmenneen uuden aikakauden Euroopassa, jota jatkui 1300-luvun lopulta noin vuoteen 1600. Renessanssi alkoi Toscanasta, Firenzen ja Sienan kaupungeista, ja sen huippukohta oli 1400-luvun loppupuolella. Se levisi etelään vaikuttaen erityisesti Roomaan, jonka renessanssipaavit rakensivat suurelta osin uudestaan. Italialainen renessanssi alkoi taantua 1400-luvun lopussa ulkovaltojen maahantunkeutumisen myötä, jonka jälkeen renessanssin painopiste siirtyi Keski-Eurooppaan.


title: Italian historia

text: Sydänkeskiajalla Italian pohjoisosan kaupunkivaltiot olivat Euroopan vauraimpia, huomattavasti vauraampia kuin Italian eteläosa, mukaan lukien Rooma. Ristiretket olivat muodostaneet pysyvät kauppasuhteet Levanttiin, ja neljäs ristiretki oli pahoin vaurioittanut italialaiskaupunkien kauppakilpailijaa Bysanttia. Ylellisyystuotteet, kuten mausteet, väriaineet ja silkki, tuotiin Italiaan Genovan, Pisan ja Venetsian satamiin ja vietiin sieltä muualle Eurooppaan. Sisämaan kaupungit taas hyötyivät hyvästä viljelymaasta, kuten Pojoen laaksosta. Ranskasta, Saksasta ja Alankomaista puolestaan tuotiin maa- ja jokireittien kautta villaa, vehnää ja kallisarvoisia metalleja.


title: Italian historia

text: Egyptistä Baltiaan ulottunut kauppa loi ylijäämiä, jotka voitiin sijoittaa kaivostoimintaan, maanviljelyyn ja varhaisteollisuuteen. Pohjois-Italia ei ollut resursseiltaan muuta Eurooppaa rikkaampi, mutta kaupankäynnin pohjalle rakentunut korkea jalostusaste mahdollisti sen menestyksen. Esimerkiksi Firenze nousi alun perin yhdeksi Pohjois-Italian vauraimmista kaupungeista pääosin kankaiden tuotannolla. Villaa tuotiin Pohjois-Euroopasta ja Espanjasta, ja idästä tuotujen väriaineiden kanssa siitä tehtiin laadukkaita vaatteita.


title: Italian historia

text: 1200-luvulla Italian kaupunkivaltiot kasvoivat voimakkaasti ja tulivat käytännössä itsenäisiksi keisarikunnasta. Tänä aikana kehittyivät myös pankki- ja rahatalousmenetelmät, joiden keskukseksi tuli Firenze ja sen valuutasta floriinista kansainvälisen kaupan valuutta. Syntyi uusi aristokraattiluokka, joka oli saavuttanut asemansa liiketoimintataidoillaan ja haastoi keskiajalla Eurooppaa hallinneen feodaalisen yläluokan. Suurimmassa osassa Pohjois-Italiaa kaupunkien suurporvarit olivatkin mahtavampia kuin maaseudun feodaaliherrat.


title: Italian historia

text: 1300-luvulla sattui sarja katastrofeja, jotka romahduttivat Euroopan talouden. Näihin kuului pienen jääkauden alku, joka heikensi maataloustuotantoa sekä satavuotinen sota Ranskan ja Englannin välillä, joka sekoitti talouden: esimerkiksi kaksi Firenzen suurinta pankkia Bardi ja Peruzzi kaatuivat Englannin Edvard III:n jätettyä 1,5 miljoonan floriinin velkansa hoitamatta vuonna 1345. Idässä Osmanien valtakunnan muodostuminen katkaisi kauppareittejä. Kaikkein tuhoisin oli musta surma, joka tappoi kymmeniä prosentteja Euroopan väestöstä. Esimerkiksi Firenzen väkiluku romahti tämän takia 90 000:sta 50 000:n ja aiheutti sekasorron, johon kuului esimerkiksi tekstiilityöntekijöiden kapina 1378.


title: Italian historia

text: Jotkut 1300-luvun onnettomuudet edistivät renessanssia. Osmanien laajentuminen Bysantin kustannuksella aiheutti pakolaisvirtoja idästä, ja ne toivat mukanaan klassista kreikkalaista sivistystä. Musta surma tuhosi kolmanneksen Euroopan väestöstä, jolloin uusi pienempi populaatio oli pian aiempaa vauraampi. Väestöllä oli enemmän omaisuutta ylellisyystuotteisiin, mutta vähemmin niiden tuottajia, mikä paransi alempien luokkien asemaa. Mustan surman kauhut ja kirkon kyvyttömyys estää niitä heikensivät myös kirkon vaikutusvaltaa, mikä oli yksi renessanssin edellytyksistä. Tänä aikana elivät ensimmäiset renessanssihahmot, kuten Dante ja Francesco Petrarca, ja ensimmäiset merkit renessanssista näkyivät 1300-luvun alkupuolella. Bardi- ja Peruzzi-pankkien kaatuminen avasi tien Medici-suvun nousulle Firenzessä. Robert Sabatino Lopez on jopa esittänyt, että taloudellinen romahdus oli välttämätön syy renessanssille, sillä taloudellisesti suotuisina aikoina liikemiehet sijoittavat rahansa nopeasti, kun taas huonoina aikoina sijoituskohteita löytyy vähemmän, jolloin he kuluttavat varansa kulttuuriin ja taiteeseen.


title: Italian historia

text: Etenkin renessanssin alkuvaihe oli lähes jatkuvaa kaupunkivaltioiden välistä sotaa, jota käytiin ympäri Eurooppaa tuoduilla palkkasotureilla. Kaupungit sotivat toisiaan vastaan, ja toisaalta paavi kamppaili vallasta keisarin kanssa. Voimakkaammat kaupunkivaltiot alistivat usein heikompansa ja liittivät ne itseensä, kuten Firenze Pisan 1406 ja Venetsia Padovan ja Veronan. Kaupungit olivat täysin riippuvaisia palkkasotureista, jotka pahimmassa tapauksessa saattoivat kääntyä isäntäänsä vastaan ja ottaa vallan kaupungissa. Merellä käytäviä sotia varten varustettiin laivastoja. Venetsiasta tuli ylivoimainen merimahti sen hävitettyä Genovan laivaston 1380. Maalla tärkeimmät sodat käytiin Firenzen ja Milanon välillä; nämä sodat on nähty tärkeäksi renessanssin syntymisessä.


title: Italian historia

text: Euroopan suurimman pankin omistaneesta Medici-suvusta tuli Firenzen valtias 1430-luvulla, ensimmäisenä johtajanaan Cosimo de’ Medici. Firenze säilyi muodollisesti tasavaltana, mutta vallan välineet olivat tiukasti Medicien ja heidän liittolaistensa käsissä. Cosimo de' Medici oli erittäin suosittu kaupunkilaisten keskuudessa aikakauden rauhan ja kukoistuksen vuoksi. Hänen merkittävimpiin saavutuksiinsa kuului rauhan solmiminen Milanon Sforza-suvun kanssa, mikä lopetti vuosikymmeniä jatkuneet sodat. Cosimo oli myös taiteiden tukija, joskin jotkut ovat pitäneet hänen mainettaan tässä suhteessa liioiteltuna.


title: Italian historia

text:
Vuonna 1469 valtaan nousi Cosimon pojanpoika Lorenzo de’ Medici, joka oli suvun ensimmäinen humanistisen koulutuksen varhaisvuosinaan saanut jäsen ja tärkein suvun taiteiden tukijoista. Lorenzon aikana Medicien valta vahvistettiin luomalla seitsemänkymmenen neuvosto, jota Lorenzo johti. Tasavaltalaiset instituutiot säilyivät, mutta menettivät vaikutusvaltansa. Liiketoiminnassa Lorenzo ei ollut yhtä menestyksekäs kuin edeltäjänsä, ja Medicien talousimperiumi alkoi hitaasti taantua.
Lorenzon suhteet paaviin heikkenivät, mikä johti paavin Pazzi-suvun kanssa järjestämään Lorenzon murhayritykseen. Se epäonnistui, mutta johti sotaan paavin kanssa, jolla Medicien keskitettyä valtaa myöhemmin oikeutettiin.


title: Italian historia

text: Renessanssin ihanteet levisivät Firenzestä ensin toscanalaisiin naapurikaupunkeihin Sienaan ja Luccaan. Toscanalaisesta kulttuurista tuli pian jäljittelyn kohde koko Pohjois-Italialle, ja toscanalaisesta italian murteesta hallitseva etenkin alueen kirjallisuudessa. Vuonna 1447 Francesco Sforza nousi valtaan Milanossa ja muutti nopeasti keskiaikaisen kaupungin taide- ja sivistyskeskukseksi. Venetsiasta, eräästä vauraimmista kaupungeista, tuli myös kulttuurikeskus etenkin arkkitehtuurissa.


title: Italian historia

text: Vuonna 1378 paavi palasi Roomaan, mutta entinen mahtava kaupunki pysyi enimmäkseen köyhänä ja raunioituneena renessanssin alkuvuodet. Paaviksi vuonna 1447 tullut Nikolaus V käynnisti suuren uudelleenrakennuksen. Paaviuden jouduttua Medicien ja Borgioiden kaltaisten pohjoisten mahtisukujen käsiin, renessanssin aatemaailma ja taide tuli hallitsevaksi Vatikaanissa. Paavi Sixtus IV jatkoi Nikolausin työtä, tunnetuimpana hankkeenaan Sikstuksen kappelin rakennuttaminen. Paaveista tuli yhä enemmän maallisia hallintomiehiä, ja ”soturipaavien” aikana Kirkkovaltion valtaa keskitettiin.


title: Italian historia

text: Renessanssin luonne muuttui 1400-luvun loppupuolella. Renessanssin ihanteet oli silloin täysin omaksuttu hallitsevassa luokassa ja aristokratiassa. Varhaisia renessanssitaiteilijoita pidettiin käsityöläisinä, joiden maine ja tunnustukset olivat vähäisiä. Myöhemmät renessanssitaiteilijat olivat vaikutusvaltaisia ja laskuttivat suuria palkkioita.


title: Italian historia

text: Monet katsovat renessanssin symboliseksi päätepisteeksi Girolamo Savonarolan valtaannousun Firenzessä 1497. Koruttoman munkin lyhyellä valtakaudella monet taideteokset tuhottiin ”turhuuksien rovioilla”. Savonarolan valta loppui lyhyeen ja Medici-suku palasi valtaan, mutta vastaavat moraaliset vastarintaliikkeet jatkuivat kirkon piirissä, ja 1500-luvun puolessa välissä renessanssitöitä kiellettiin vastauskonpuhdistuksen yhteydessä.


title: Italian historia

text: Vähintään yhtä tärkeä tekijä Italian renessanssin hiipumisessa kuin kirkon vastarintaliike, oli sarja ulkovaltojen hyökkäyksiä Italiaan, Italialaissodat, jotka jatkuivat vuosikymmeniä. Ne alkoivat 1494 Ranskan hyökkäyksellä, joka aiheutti laajaa hävitystä Pohjois-Italiassa ja päätti monen kaupunkivaltion itsenäisyyden. Tuhoisin isku oli 6. toukokuuta 1527, jolloin espanjalaiset ja saksalaiset joukot hävittivät Roomaa, mikä lopetti paavin roolin renessanssin suurimpana tukijana.


title: Italian historia

text: Kaaoksen ja ulkomaisten hallitsijoiden yhteyksien takia monet Italian suurimmista taiteilijoista päättivät lähteä maasta, kuuluisimpana esimerkkinä Leonardo da Vinci joka muutti Ranskaan 1516. Painopisteen siirtyminen pohjoiseen edusti laajempaa suuntausta. Välimeri ei ollut enää tärkein kauppareitti, vaan Vasco da Gama oli saavuttanut Intian 1498, ja tärkeimmät kauppareitit Orientista kulkivat Iberian, Ranskan ja Englannin atlanttisiin satamiin. Nämä alueet ohittivat pian Italian vauraudessa ja voimassa. Italian renessanssin hiivuttua monet sen vaikutteista kuitenkin siirtyivät pohjoiseen ja edistivät pohjoista renessanssia.


title: Italian historia

text: Renessanssi ei merkinnyt laajoja yhteiskunnallisia ja taloudellisia muutoksia, vaan kosketti enimmäkseen vain pientä osaa ihmisistä. Pohjois-Italian kaupungeissa ammattitaitoisten käsityöläisten luokka oli tosin paljon paremmassa asemassa kuin Euroopassa yleensä, mutta ammattitaidottomien työläisten asemaan renessanssi ei enää juuri vaikuttanut.


title: Italian historia

text: Italialaissotiin osallistuivat kaikki tärkeimmät Länsi-Euroopan maat vuosina 1494–1559: Ranska, Espanja, Pyhä saksalais-roomalainen keisarikunta, Englanti, Skotlanti, Venetsian tasavalta, Kirkkovaltio ja useimmat Italian kaupunkivaltiot. Alun perin Napolin perimyskiistoista alkaneet sodat muodostuivat pian monimutkaisiksi valtataisteluiksi, joissa liittolaissuhteet vaihtelivat, ja joihin liittyi uskonpuhdistus. Paavin vaikutusvalta väheni sotilaallisten tappioiden ja uskonpuhdistuksen takia, ja hän liittoutui Kaarle V:n kanssa vastauskonpuhdistukseen. Sotien loppuun mennessä Habsburgien Espanjasta oli tullut Italian hallitsija ja Euroopan mahtivaltio Ranskan kustannuksella. Italian valtioista, jotka olivat keskiajalla ja renessanssiaikana olleet voimakkaita, tuli toisen luokan tekijöitä tai ne tuhoutuivat kokonaan.


title: Italian historia

text: 1700-luvun lopussa Italian poliittinen tilanne oli jokseenkin sama kuin 1500-luvulla, erotuksena se että Itävallasta oli tullut hallitseva ulkoinen valta Espanjan sijaan ja se että Savoijin herttuoista, jotka hallitsivat myös Luoteis-Piemontea, oli tullut Sardinian hallitsijoita. Tämä tilanne järkkyi 1796 Napoleonin tunkeuduttua Italiaan. Napoleonin luomat valtiot, kuten Cisalppinen tasavalta, olivat vain Ranskan satelliitteja, mutta ruokkivat nationalistista liikettä. Cisalppinen tasavalta muutettiin Italian tasavallaksi 1802, jonka presidenttinä oli Napoleon.


title: Italian historia

text: Wienin kongressi (1814) palautti asiat lähelle vuoden 1795 tilannetta. Italian koillisosat, muun muassa Venetsian seutu sekä myös Lombardia joutuivat Itävallalle, ja muu osa Italiaa jakautui kuuteen valtioon, jotka olivat Sardinian kuningaskunta, Molempain Sisiliain kuningaskunta, Kirkkovaltio, Toscana, Parma ja Modena. Molempain Sisiliain kuningaskunta käsitti koko Etelä-Italian, ja Sardinian kuningaskuntaan kuului Sardinian saaren lisäksi alueita myös Pohjois-Italian manterella. Valtiot halusivat säilyttää vallitsevan tilanteen ja vastustivat nationalistisia, liberaaleja ja tasavaltaisia liikkeitä. 1820-luvulla syntyi joitakin kapinoita, mutta Itävallan armeijan väliintulot tukahduttivat ne. 1830-luvulla sattui kapina, joka levisi Kirkkovaltioon ja nostatti kansanjoukot taantumuksellista paavia Gregorius XVI:tä vastaan. Itävalta kukisti kapinan, mutta joutui Ranskan painostuksesta vähentämään läsnäoloaan Italiassa ja vetämään joukkonsa Kirkkovaltiosta.


title: Italian historia

text: 1840-luvulla yhdistymisaate, risorgimento, alkoi saada enemmän merkitystä muun muassa Giuseppe Mazzinin Nuori Italia -liikkeen kautta. Myös Sardinian monarkit, kuten Carlo Alberto ja etenkin Viktor Emanuel II, alkoivat lämmetä yhdistymisajatukselle. Kasvanut liikehdintä johti laajoihin kapinoihin käytännössä koko Italiassa Euroopan hulluna vuonna 1848. Sardinian Carlo Alberto julisti kapinoiden yhteydessä Itävaltaa vastaan sodan, jota on sanottu ensimmäiseksi itsenäisyyssodaksi. Itävalta löi sardinialaiset ja Carlo Alberto luopui kruunusta Viktor Emanuel II:n hyväksi. Kapinat kukistettiin myös Toscanassa, Milanossa ja Napolissa. Roomassa tilanne kärjistyi vuonna 1849 niin, että Paavi Pius IX joutui pakenemaan kaupungista, ja sinne julistettiin tasavalta. Rooman puolustusta järjesti Giuseppe Garibaldi. Lopulta Ranska ja Itävalta miehittivät Rooman, johon kapinat päättyivät.


title: Italian historia

text: Vuosien 1848–1849 tapahtumat kiristivät Italian tilannetta: Pius IX perui liberaalit uudistuksensa, ja Itävalta otti vallan tiukasti Lombardiassa, Venetsiassa ja käytännössä Toscanassa. Piemontea hallinnut Sardinian kuningaskunta säilyi jokseenkin itsenäisenä ja johti Italian yhdistymistä.


title: Italian historia

text: Krimin sota heikensi Itävallan kansainvälistä asemaa. Sardinian pääministeri Camillo Cavour ja Ranskan keisari Napoleon III tapasivat kesällä 1858 ja sopivat sodasta Itävaltaa vastaan – sopimusta edelsi italialaisen nationalistifanaatikon tekemä Napoleon III:n murhayritys. Sardinia ei lyhyessä toisessa itsenäisyyssodassa saavuttanut tavoitteitaan, mutta taitavalla diplomatialla Cavour sai vuonna 1860 sovittua Toscanan ja Emilian liittymisen Sardiniaan, jonka jälkeen Sardinia hallitsi suurta osaa Pohjois- ja Keski-Italiaa. Italiassa oli nyt neljä valtiota: Piemonte-Sardinia, Molempain Sisiliain kuningaskunta, Kirkkovaltio ja Itävallan hallitsema Venetsia.


title: Italian historia

text: Toukokuussa 1860 sardinialaisten armeijasta eronnut vapaustaistelija Giuseppe Garibaldi tunkeutui Sisiliaan pienen vapaaehtoisjoukon kanssa ja valloitti Palermon lyötyään brittien tuella moninkertaisesti suuremmat Molempain Sisiliain kuningaskunnan armeijat. Episodi osoitti Sisiliain kuningaskunnan heikkouden ja teki Garibaldista kansallissankarin.


title: Italian historia

text: Kuuden viikon päästä Garibaldi valtasi Messinan ja siirtyi sen jälkeen Italiaan, jonka eteläosien valtaus sujui yhtä nopeasti kuin Sisilian. Voitettuaan Calabrian ja Napolin Garibaldi eteni kohti Roomaa, mutta Molempain Sisiliain kuningaskunnan joukkojen rippeet hidastivat hänen etenemistään. Sardinia päätti pitää tilanteen hallinnassaan ja valloitti Kirkkovaltion sen ydinosaa, lähinnä Rooman kaupunkia, lukuun ottamatta. Garibaldi luovutti Etelä-Italian Sardinian kuninkaalle Viktor Emanuel II:lle. Cavour vahvisti liittämiset kansanäänestyksellä, ja vaaleilla valittu ensimmäinen kansallinen parlamentti kokoontui 18. helmikuuta 1861 ja julisti Viktor Emanuelin Italian kuninkaaksi. Italian pääkaupungiksi tuli aluksi Torino, mutta se vaihdettiin Firenzeksi 1865.


title: Italian historia

text: Venetsia ja Rooma, jota Garibaldi tuloksetta yritti vielä vallata 1862 ja 1867, olivat jääneet Italian kuningaskunnan ulkopuolelle. Venetsia liittyi Italiaan 1866 ns. kolmannen itsenäisyyssodan yhteydessä, mutta paavi Pius IX ei halunnut olla missään tekemisissä uuden valtion kanssa. Paavin asema oli kuitenkin riippuvainen ranskalaisesta varuskunnasta, ja kun se Ranskan–Preussin sodan yhteydessä vedettiin pois, marssi Italian armeija Roomaan 20. syyskuuta 1870. Rooma liitettiin kansanäänestyksellä Italiaan, ja siitä tuli pääkaupunki. Paavi linnoittautui Vatikaaniin ja julistautui ”Vatikaanin vangiksi".


title: Italian historia

text: Vuoteen 1922 saakka Italia oli perustuslaillinen monarkia, jossa oli parlamentti. Perustuslaki periytyi suurelta osin Carlo Alberton vahvistamasta Sardinian kuningaskunnan perustuslaista vuodelta 1848. Kuninkaalla oli periaatteessa laajat valtuudet, joita hän ei kuitenkaan usein käyttänyt. Merkittävin muutos oli miesten yleinen äänioikeus vuonna 1912.


title: Italian historia

text: Kuningas Umberto I murhattiin 29. heinäkuuta 1900. Hänen seuraajakseen nousi Viktor Emanuel III. Vuosina 1911–1912 käydyssä Italian–Turkin sodassa Italia valloitti Libyan.


title: Italian historia

text: Italia julistautui ensimmäisen maailmansodan alkaessa puolueettomaksi esittäen että Saksan ja Itävallan kanssa solmittu kolmiliitto oli vain puolustuksellinen, eikä pätenyt Itävalta-Unkarin aloittamaan sotaan. Molemmat liittoumat yrittivät saada Italian puolelleen, ja huhtikuussa 1915 maa liittyikin ympärysvaltoihin julistaen sodan Itävalta-Unkarille. Tavoitteena oli saada Itävallan kustannuksella aluelaajennuksia, kuten Trento, Trieste, Istria ja Dalmatia. Taistelut juuttuivat Itävallan ja Italian raja-alueelle suuria tappioita vaatineeksi asemasodaksi. Lokakuussa 1917 itävaltalaiset mursivat saksalaisjoukkojen avulla italialaisten linjat, mutta ympärysvaltojen tuella Italian onnistui pysäyttää hyökkäys Venetsian lähelle.


title: Italian historia

text: Ensimmäisen maailmansodan loputtua Italia sai suurimman osan haluamistaan alueista lukuun ottamatta Dalmatiaa, joka annettiin Jugoslavian kuningaskunnalle. Sota oli kuitenkin vaatinut lähes 700 000:n italialaissotilaan hengen, ja maan sisäinen tila oli kaoottinen. Työläiset järjestivät lakkoja vaatien oikeuksia ja parempia työoloja. Jotkut valtasivat tehtaita ja tuotantolaitoksia Venäjän vallankumouksen mallin mukaisesti. Benito Mussolinin johtama fasistipuolue syntyi lakkoja kovin ottein murtaneesta Mustapaidat-järjestöstä. Lokakuussa 1922 fasistit marssivat Roomaan. Kuningas kielsi armeijaa sekaantumasta, liittoutui Mussolinin kanssa ja antoi hänen muodostaa fasistijohtoisen hallituksen. Seuraavina vuosina Mussolini, jota tunnettiin ”Il Ducena” eli johtajana, kielsi muut poliittiset puolueet ja rajoitti kansalaisvapauksia.


title: Italian historia

text: Vuonna 1929 Mussolini allekirjoitti katolisen kirkon kanssa ns. lateraanisopimukset, jotka johtivat pikkuruisen Vatikaanivaltion muodostamiseen paavin alaisuuteen ja lopettivat vuodesta 1870 jatkuneen skisman paavin kanssa. Mussolini oli aluksi varsin hyvissä väleissä Britannian ja Ranskan kanssa, mutta Italian valloittaessa Etiopian vuosina 1935–1936, suhteet länsimaihin viilenivät. Tämän sekä ideologisten yhtäläisyyksien vuoksi Italia suuntautui Adolf Hitlerin natsi-Saksaan, ja muodosti Saksan kanssa Berliinin–Rooman akselin. Saksan liitettyä itseensä Tšekkoslovakian ilmoittamatta suunnitelmasta Italialle, katsoi Italia olevansa akselin vähempiarvoinen jäsen, ja Mussolini päätti liittää Italiaan Albanian. Albania miehitettiin 7. huhtikuuta 1939, sen kuninkaaksi tuli Italian kuningas Viktor Emanuel III ja sinne muodostettiin fasistihallitus. Italian ja Saksan liitto vahvistui terässopimuksella 22. toukokuuta 1939.


title: Italian historia

text: Mussolini haaveili Välimeren alueen kattavasta Suur-Italiasta, mutta Italia pysytteli toisen maailmansodan syttyessä puolueettomana. Italia julisti sodan Ranskalle ja Isolle-Britannialle 10. kesäkuuta 1940 Ranskan tappion näyttäessä varmalta. Saksan miehitettyä Puolan, Tanskan, Norjan, Hollannin, Belgian, Luxemburgin ja Ranskan, Mussolini päätti miehittää Kreikan käyttämällä Albaniaa tukialueena. Tämä epäonnistui pahoin, sillä paitsi että kreikkalaiset torjuivat hyökkäyksen, he työnsivät rintaman syvälle Albaniaan. Peläten, että Balkanista tulisi Euroopan hallintansa akilleen kantapää, Saksa miehitti Kreikan ja Jugoslavian.


title: Italian historia

text: Neuvostoliiton valloituksen epäonnistuttua (1941–1942) ja Yhdysvaltain liityttyä sotaan (joulukuussa 1941) akselivaltojen tilanne heikkeni. Maaliskuussa 1943 brittiläiset ja yhdysvaltalaiset joukot voittivat lopullisesti italialaiset ja saksalaiset Pohjois-Afrikassa ja nousivat maihin Sisiliassa. Kuningas Viktor Emanuel III erotti ja pidätti Mussolinin ja nimitti marsalkka Pietro Badoglion pääministeriksi. Uusi hallitus jatkoi virallisesti sotaa, mutta aloitti salaiset rauhanneuvottelut. Hitler ei luottanut Badoglioon vaan lähetti joukkoja Italiaan. Badoglion hallitus solmi 8. syyskuuta 1943 aselevon liittoutuneiden kanssa, mutta ei julistanut sotaa Saksalle. Badoglio ja kuningasperhe siirtyivät liittoutuneiden hallitsemalle alueelle. Seuranneessa sekaannuksessa suurin osa Italian armeijasta hajosi ja Saksa otti haltuunsa Keski- ja Pohjois-Italian. Saksalaiset vapauttivat Mussolinin kommandoiskulla ja asettivat hänet pohjoiseen perustetun Italian sosiaalisen tasavallan nukkehallitsijaksi.


title: Italian historia

text: Liittoutuneiden hitaasti pakottaessa saksalaisia pohjoista kohti, virallinen hallitus julisti viimein sodan Saksalle. Samalla antifasistinen kansanliike vahvistui ja aiheutti ongelmia saksalaisille. Lopulta liittoutuneet olivat huhtikuussa 1945 työntäneet saksalaiset pois Italiasta. Italian sotamenestys toisessa maailmansodassa oli jotain yksittäisiä poikkeuksia lukuun ottamatta heikkoa. Fasistit olivat siis täydellisesti epäonnistuneet tärkeimpänä pitämässään tehtävässä, Italian muuttamisessa sotilasmahdiksi.


title: Italian historia

text: Toisen maailmansodan jälkeen Italia joutui luopumaan Afrikan alueistaan sekä Fiumesta ja Istriasta, mutta vapautui sotakorvauksista ja sai Marshall-apua. Vuonna 1946 pidettiin vaalit, joissa valittiin uutta perustuslakia säätävä parlamentti. Naisilla oli näissä vaaleissa ensi kertaa äänioikeus. Vaalien yhteydessä äänestettiin monarkian säilymisestä ja tasavaltavaihtoehto voitti. Kuningas Umberto II erosi vain kuukauden vallassaolon jälkeen. Parlamenttivaalit voitti Italian kristillisdemokraattinen puolue (DC), joka hallitsi Italiaa lähes seuraavat neljä vuosikymmentä. Myös kommunistipuolueen (PCI) asema oli sotien jälkeisinä vuosina varsin vahva. Uutta perustuslakia jouduttiin valmistelemaan lähes kaksi vuotta, ja lopulta siitä tuli kuningasta lukuun ottamatta varsin samanlainen kuin fasistivaltaa edeltäneestä perustuslaista. Italiasta tuli tasavalta, jonka presidentillä on lähinnä nimellinen valta. Italia on sekä Naton että Euroopan yhteisön perustajajäsen.


title: Italian historia

text: Sotien jälkeisen Italian ongelmana oli köyhyys ja maatalousvaltaisuus, mutta 1950- ja 1960-luvulla pohjoisosa teollistui voimakkaasti, mistä on puhuttu jopa Italian talousihmeenä, mutta maan eteläosan kehitys oli hitaampaa. Vuonna 1948 uusittujen lateraanisopimusten mukaan Italian aviolainsäädäntöä sääteli katolinen kirkko. 1970-luvulla kirkon valta tässä suhteessa murrettiin ja avioero sekä abortti laillistettiin. 1970-lukua leimasivat opiskelijamellakat ja terrorismi sekä äärioikealta että -vasemmalta. Monista äärivasemmistojärjestöistä tunnetuin oli Punaiset prikaatit, jonka tunnetuin teko lienee entisen pääministerin Aldo Moron kaappaus ja murha 1978. Vakavin yksittäinen terroriteko oli äärioikeistojärjestön Bolognan rautatieasemalle vuonna 1980 tekemä pommi-isku, jossa kuoli 84 ihmistä.


title: Italian historia

text: 1990-luvun alun laaja Tangentopoli-lahjusskandaali hajotti DC-puolueen ja mullisti poliittisen kartan siinä määrin, että sen jälkeisestä ajasta on puhuttu ”toisena tasavaltana”. Italian hallitus pyrki laajalla kampanjalla nujertamaan korruption (”puhtaat kädet” -kampanja) sekä mafian, jonka jäseniä pidätettiin ilmiantajien avulla yli 200 ja varoja takavarikoitiin noin miljardin dollarin arvosta vuonna 1992.


title: Italian historia

text: Maaliskuun 1994 parlamenttivaaleissa ylivoimainen voittaja oli vaaliliitoksi perustettu Vapauden liitto (Polo della Libertá), jonka muodostivat mediamoguli Silvio Berlusconin perustama Eteenpäin Italia (Forza Italia, FI), kansalliskonservatiivinen Kansallisliitto (Alleanza Nazionale, AN) ja Pohjois-Italialle itsehallintoa vaatinut Pohjoisen liitto (Lega Nord, LN). Berlusconi muodosti oikeistolaisen koalitiohallituksen, johon edellä mainitut puolueet osallistuivat. Hallitus kaatui jo joulukuussa 1994 Berlusconiin kohdistuneiden lahjusepäilyjen takia.


title: Italian historia

text: Vuonna 1996 valtaan nousi Romano Prodin keskustavasemmistolainen liittouma, Prodin hallitus kesti loppuvuoteen 1998.


title: Italian historia

text: Vuoden 2001 vaaleissa Berlusconin johtama ”Vapauksien talo” (Casa delle Libertà) -koalitio selviytyi voittajaksi, ja Berlusconi sai muodostaa toisen hallituksensa. Forza Italia sai maan parlamentin ylähuoneesta, senaatista (Senato della Repubblica), 82 paikkaa 315:stä ja alahuoneesta, edustajainhuoneesta (Camera dei Deputati), 189 paikkaa 630:stä.


title: Italian historia

text: Suurin oppositiovoima oli 2000-luvun alussa keskustavasemmistolainen ”Oliivipuu” (Uniti nell’Ulivo) -koalitio, jonka suurin puolue on sosiaalidemokraattinen ”Vasemmistodemokraatit” (Democratici di Sinistra). Berlusconia vastaan käyty lahjusoikeudenkäynti keskeytettiin kesäkuussa 2003, kun parlamentti äänesti uudesta laista, joka takasi oikeudellisen koskemattomuuden poliitikoille ja tuomareille.


title: Italian historia

text: Berlusconin valtakausi jatkui huhtikuun 2006 vaaleihin, jotka Romano Prodin liittouma voitti niukasti. Prodin tusinasta puolueesta koostuva ensimmäinen hallitus kesti yhdeksän kuukautta ennen kaatumistaan äänestykseen maan joukkojen pitämisestä Afganistanissa. Prodi sai kuitenkin muodostaa uudenkin hallituksen. Keskustavasemmiston uusi puolueryhmityymä on vuodesta 2007 ollut demokraattinen puolue, ja sen riveistä nousi alkuvuonna 2014 pääministeriksi Matteo Renzi.


title: Ligue 1 -kausi 2003–2004

text: Ligue 1 -kausi 2003–2004 toi Olympique Lyonnais'lle sen historian kolmannen Ranskan jalkapallomestaruuden.


title: Azra Akın

text: Azra Akın (s. 8. joulukuuta 1981 Almelo) on turkkilainen malli ja näyttelijä, joka voitti Miss Maailma -kilpailun Lontoossa vuonna 2002.


title: Azra Akın

text: Akın syntyi Alankomaissa turkkilaiseen perheeseen ja vietti siellä suurimman osan lapsuuttaan. Hän osallistui vuonna 2003 brittiläiseen "The Games" -tositelevisiosarjaan. Hänellä on ollut myös pieniä rooleja useissa turkkilaisissa televisiosarjoissa.


title: Azra Akın

text: Akın harrastaa balettia ja huilunsoittoa.


title: Heckler & Koch MG4

text: Heckler & Koch MG4 on saksalaisen Heckler & Koch GmbH -asetehtaan valmistama kevyt konekivääri, joka on kehitetty kilpailijaksi FN Minimi / M249 "SAW" -konekiväärille. Ennen kuin Bundeswehr otti sen käyttöön, sen nimikkeenä oli MG43.


title: Heckler & Koch MG4

text: MG4:n kehitys aloitettiin 1990-luvun loppupuolella, ensimmäiset aseet valmistuivat vuonna 2001. Ase on vielä testausvaiheessa, mutta on oletettavaa, että se tulee HK:n mallistossa korvaamaan vanhemmat HK21- ja HK23-konekiväärit.


title: Jim Steinman

text: James Richard Steinman (s. 1. marraskuuta 1947) on yhdysvaltalainen muusikko, lauluntekijä ja musiikkituottaja. Hänen suurimpia menestyksiään ovat Meat Loafin kanssa tehdyt levyt, kuten "Bat Out of Hell" -sarja, sekä Bonnie Tylerin laulamat hitit, kuten "Total Eclipse of the Heart". Hän on tehnyt yhteistyötä myös mm. Andrew Lloyd Webberin, Céline Dionin, Barbra Streisandin, Barry Manilow'n ja Boyzonen kanssa.


title: Jim Steinman

text: Steinmanin oli tarkoitus jatkaa Meat Loafin kanssa "Bat Out of Hell" -albumien sarjaa kolmannella osalla, mutta miesten tiet ovat erkaantuneet ja Meat Loaf julkaisi levyn 2006 ilman Steinmania. Levyllä on kumminkin mukana Steinmanin toisia projekteja varten kirjoittamia kappaleita. Steinmanin viimeisin projekti on The Dream Engine, joka esittää hänen uusia ja vanhoja laulujaan.


title: Jim Steinman

text: Steinman tyyli on sekoitus perinteistä rock'n'rollia, hard rockia, musikaalien draamaa ja wagneriaanista mahtipontisuutta. Hänen sanoituksensa ovat täynnä romanttisia unelmia, joihin elämän ironia tuo yllättäviä käänteitä.


title: Jim Steinman

text: Steinman on säveltänyt musiikkia myös musikaaleihin, joista menestyksekkäin on Roman Polańskin elokuvaan perustuva ja Michael Kunzen sanoittama Tanz der Vampire, joka sai ensi-iltansa Wienissä vuonna 1997.


title: Franck Queudrue

text: Franck Queudrue (s. 27. elokuuta 1978, Pariisi) on ranskalainen jalkapalloilija.


title: Franck Queudrue

text: Ammattilaisuransa alussa tämä puolustajapelaaja pelasi runsaat kaksi kautta (1999-2001) Lensin joukkueessa, kunnes siirtyi pelaamaan Middlesbroughiin lokakuussa 2001. Lensissa hän pelasi yhteensä 42 sarjapeliä (kaksi maalia) sekä debytoi kaudella 1999-2000 eurocupeissa osallistuen joukkueensa mukana UEFA-cupiin. Ensimmäisellä, vajaalla kaudellaan Queudrue pelasi Englannin Valioliigassa 27 peliä ja sen jälkeen kausilla 2002-2003 31 peliä, 2003-2004 31 peliä ja 2004-2005 samoin 31 peliä sekä kirjautti samaisella kaudella nimiinsä henkilökohtaisen maaliennätyksensä ammattilaisurallaan, viisi sarjamaalia. Kausilla 2004-2005 ja 2005-2006 Queudrue joukkueineen selvisivät UEFA-cupiin, jälkimmäisellä kaudella jopa välieriin asti.


title: Franck Queudrue

text: Kaudeksi 2006-2007 Queudrue siirtyi lontoolaisseura Fulhamiin, jossa saikin vastuuta valmentaja Chris Colemanilta. Walesilaisvalmentajan potkujen jälkeen valmennusvastuun huhtikuussa 2007 ottanut Lawrie Sanchez ei nähnyt Queudruelle käyttöä omassa pelitavassaan ja ranskalaispuolustaja siirtyikin kauden jälkeen Birminghamiin. Birminghamissa Queudruen ja seurajohtaja David Sullivanin huonot välit pitivät ranskalaispuolustajan otsikoissa vuonna 2008. Kannattajien keskuudessa hän saavutti kuitenkin suurta suosiota ja Mestaruussarjakaudella 2008-2009 Birminghamin kannattajat valitsivat hänet vuoden pelaajaksi.


title: Franck Queudrue

text: Maaliskuussa 2010 Queudrue siirtyi Birminghamista lainalle Colchester Unitediin. Loukkaantuminen pilasi kuitenkin ranskalaisen kauden ja hän pelasi Colchesterissa vain kolme ottelua. Kauden jälkeen Birmingham vapautti miehen sopimuksestaan.


title: Franck Queudrue

text: Elokuun lopulla 2010 Queudrue palasi takaisin kotimaahansa RC Lensiin.


title: Joutsan seudun ratakeskus

text: Josemora on Joutsan kunnassa sijaitseva moottoriurheilukeskus ja ajoharjoittelurata. Moottoriurheilulajeista alueella on suorituspaikat endurolle, motocrossille sekä rallin eri muodoille.


title: Joutsan seudun ratakeskus

text: Vuonna 1989 perustetulla radalla on ajettu muun muassa Rokkiralli-kilpailuja ja Päijänteen ympäriajon erikoiskokeita. 1990-luvulla ja vielä 2000-luvun alussa alue sai kuuluisuutta Suomen MM-rallin huoltona tai erikoiskokeen osuutena.


title: Joutsan seudun ratakeskus

text: Ajoharjoitteluun rataa käytetään etupäässä talviaikaan. Ajoharjoitteluradan pituus on 430 metriä ja motocross-radan pituus 1800 metriä. Alue soveltuu myös raskaan kaluston ajoharjoitteluun maantienopeuksin. Jokamiesluokan rata on 600-800 metrin pituinen sora-asfalttirata.


title: Joutsan seudun ratakeskus

text: Rata-alueen omistaa vuonna 1989 perustettu Joutsan Seudun Ratakeskus Oy. Suurimpia osakkeenomistajia ovat Joutsan kunta ja Rantasipi Oy.


title: Pronssikauden meripihkakauppa

text: Pronssikauden meripihkakauppa on Euroopan pronssikaudella tapahtunut ekonominen ilmiö, joka vaikutti Britannian etelärannikon, Etelä-Skandinavian ja Baltiassa Itämeren kaakkoisrannikon väestöjen taloustilanteeseen merkittävästi. Meripihkalla on käyty kauppaa jo kivikaudella, mutta pronssikaudella sen merkitys kaukokaupassa kasvoi suuresti ja samanlaisena jatkui tilanne myös rautakaudella. Meripihkaa tuotetaan ja myydään edelleen suuria määriä nykyaikanakin.


title: Pronssikauden meripihkakauppa

text: Meripihkalla oli kivikaudella ihmisille erityinen merkitys, jonka luonnetta ei täysin ymmärretä. Meripihkaa on käytetty silloinkin koruina, mutta oliko silloin käytön syynä pehmeästä ja helposti työstettävästä materiaalista, joka oli kauniin värinen, vai oliko meripihkan käytöllä jokin uskonnollinen syy, sitä ei tiedetä varmasti. Esimerkiksi Itämeren meripihka levisi laajalle alueelle tyypillisen kampakeraamiikan kulttuurialueella (noin 4000 eaa. alkaen), jonka aikaisissa haudoissa sitä alkaa esiintyä. Se kuitenkin näyttää katoavan sieltä noin 2000 eaa. ilmeisesti kaupankäynnin katkeamisen vuoksi. Jyllannin länsirannikolta kerätty meripihka päätyi Etelä-Skandinaviaan ja pohjoiseen Keski-Eurooppaan.


title: Pronssikauden meripihkakauppa

text: Itämeren ja Pohjanmeren meripihkaesiintymät ovat noin 50 miljoonaa vuotta vanhat ja ne sijaitsevat sekä maaperässä että merenpohjassa, minne jääkauden jäätikön virtaus on ne irroittanut paikallisesta kivestä. Meripihkan tiheys on 1,05–1,096 g/cm, joten meriveden noste keventää sitä ja myrskyjen aikana meriveden virtaukset ja aallokon voima tuo meripihkakappaleita merenrantaan. Sieltä ihmiset ovat niitä löytäneet ja keränneet talteen. Euroopan parhaita keräilyrantoja löytyy Etelä-Britanniasta, Länsi-Jyllannista ja Itämeren kaakkoisrannoilta.


title: Pronssikauden meripihkakauppa

text: Kivikaudella meripihkaa on keräilty rannoilta näissä kolmessa kohteessa ja sillä on silloinkin ollut kaupallista arvoa. Meripihkaa on löydetty satojen kilometrien päässä löytöpaikoistaan vainajien hauta-antimina. Arkeologiset löytöjen alkuperä on mahdollista paikallistaa meripihkan sisältämien karboksyylihappojen määrän mukaan. Pohjoiset meripihkat sisältävät enemmän happoja kuin Välimeren eteläiset meripihkat. Tehdyt kemialliset analyysit kertovat, että valtaosa Välimeren ympäristön kulttuurien meripihkasta on ollut pohjoista alkuperää. Välimeren meripihkaesiintymät on ilmeisesti otettu voimalliseen tuotantoon vasta rautakaudella.


title: Pronssikauden meripihkakauppa

text: Koska meripihka oli kevyttä, se oli ideaalinen raaka-aine kaukokaupalle. Se on ollut lasimaisena aineena kaunis ja kevyt korumateriaali kantaa, ja se on varautunut helposti sähköisesti ja kipinöinyt pimeässä. Sen kysyntä on laajan markkina-alueen johdosta ollut aina suuri. Sitä on löydetty kivikauden löytöpaikoilta hyvin laajalta alueelta, joten se voidaan ajatella olleen pronssikaudella kaikkialla tunnettu materiaali. Tämän vuoksi ei olekaan yllättävää, että sen pronssikauden aikainen kauppa on ollut intensiivistä.


title: Pronssikauden meripihkakauppa

text: Meripihkalla ei ole ollut suurta käytännön merkitysta toisin kuin esimerkiksi pronssilla. Tiedetään kuitenkin, osin Hippokrateen (460–377 eaa.) kertomana, että ainakin rautakaudella siitä jauhettiin lääkettä moniin vaivoihin, sillä ajateltiin olevan koruna kantajalleen positiivisia terveydellisiä vaikutuksia ja sen sähköiset ominaisuudet edesauttoivat tätä vaikutelmaa. Kaikki kirjalliset tiedot tulevat pronssikauden jälkeiseltä rautakaudelta, mutta ne lienevät kuitenkin vanhempia tietoja kuin esittäjänsä.


title: Pronssikauden meripihkakauppa

text: Meripihkan arvostusta Välimeren itärannikoilla ilmaisee suhdeluvut 1:2:200, missä suhteessa arvostettiin kulta:hopea:kupari. Suhdelukujen mukaan 1 kilogramma kultaa vastatsi 200 kilogrammaa kuparia. Meripihka vastasi likimain kullan painoarvoa ainakin Palestiinassa ja Egyptissä.


title: Pronssikauden meripihkakauppa

text: Vaikka meripihkalla oli käyty kauppaa Britanniassa, Jyllannissa ja Itämerellä myöhäisellä neoliittisella kivikaudellakin, oli sen intensiivisin vaihe juuri alkamassa. Pronssikaudella toimi jo Välimeren itäosissa kaupunkivaltioiden ylläpitämä kauppaverkosto, joka välitti pronssikaudella pääasiassa viljaa, kankaita, yleellisyystarvikkeita, erilaisia metalleja ja metalliesineitä. Sen kauppaverkosto kykeni välittämään aikaisempaa suuremman määrän meripihkaa. Etelä-Britannian pääsy mukaan tähän kauppaverkostoon johtui sen laajoista tinan varannoista. Sem etelärannikoilla oli myös meripihkaa, jota kaupattiin etelään Iberiaan ja Välimerelle. Kauppiaina olivat tuolloin ilmeisesti Egeanmeren kulttuurien laivastot. Kaupan vuoksi Britanniassa opittiin valmistamaan pronssiesineitä 2300 eaa. alkaen. Arkeologiset todisteet suorasta kaupankäynnistä ovat kuitenkin hatarammalla pohjalla verrattuna Jyllannin meripihkakauppaan eikä Britanniaan tulevista kauppareiteistä ole täyttä varmuutta. Tiedetään kuitenkin, että myöhemmin foinikialaiset ovat purjehtineet Atlantin kautta suoraan Etelä-Britanniaan käydäkseen siellä kauppaa. Tanskan meripihkan reiteistä on todisteina kemialliset analyysit, joiden perusteella meripihkan alkuperäalueet voidaan rajata. Erityinen suora todiste Tanskalaisesta meripihkasta kaupantekovälineenä löytyi Uluburunin hylyn tutkimuksissa. Sieltä löytyi useita meripihkan kaulanauhoja.


title: Pronssikauden meripihkakauppa

text: Etelä-Britanniassa sijaitsi Cornwallissa ja Devonissa laajat tinaa sisältävät alueet, jotka kiinnostivat Keski-Euroopan ja Välimeren kauppakaupunkeja. Meripihkaa löytyy myös Iberiasta Sierra Morenan kuparialueilla kuten esimerkiksi Los Milliaresin kulttuurissa ja nykyisen Portugalin Alcalásta.


title: Pronssikauden meripihkakauppa

text: Koska Välimeren kauppaa käyttiin kauppalaivaston avulla, voidaan ajatella myös sitä mahdollisuutta, että laivat olisivat hakeneet meripihkan Tanskasta. Yhdessä jokipurjehduksen kanssa meripurjehdus olisi toiminut joidenkin etappien välillä. Etuna olisi siten laivojen suuret kantavuudet, mikä olisi tehostanut kaupankäyntiä. Kun pronssikausi alkoi Brittein saarilla noin 2100 eaa., johtui se todennäköisesti siellä louhittavan tinan vuoksi. Tästä oli matkana enää lyhyt matka Tanskaan, mutta ajallisesti sen ottaminen kesti yli 300 vuotta. Tanskan arvokkain kauppa-artikkeli meripihka vei vain vähän tilaa ja sitä saattoi kuljettaa sekä merilaivoilla että jokiveneillä. Esitetyn teorian mukaan, Skandinavian kauppa Välimeren suuntaan alkoi merilaivojen ilmaannuttua sinne. Todisteena tästä käytetään ruotsalaisia kalliopiirroksia, joiden laivat muistuttavat hyvin paljon sekä Välimeren laivoja että myös Välimeren kalliopiirroksien laivoja. Toisaalta, emme edelleenkään tiedä varmasti millaisia olivat pronssikauden alussa skandinaviset laivat. Yhtään sellaista ei olla vieläkään löydetty, mutta Pohjois-Norjasta löydetyt pronssiajan kalliopiirrokset laivoista arvellaan arvellaan esittävän nahkapohjaisia veneitä.


title: Pronssikauden meripihkakauppa

text: Etelä-Skandinavian ja Pohjois-Saksan alueet pääsivät mukaan tähän kauppaverkostoon ja samalla osaksi pronssikautta juuri meripihkan ansioista. Heillä oli tarjota meripihkaa enemmän kuin briteillä ja sen merkitys meripihkakaupassa väheni 1700 eaa. jälkeen. Vaihtokauppana saatavista tuotteista pronssiesineet ovat olleet selvimmin arkeologiassa näkyvät tuotteet ja niiden tutkiminen on selvittänyt tutkijoille kaupankäynnin reittejä. Tämä on ollut mahdollista, koska Etelä-Skandinaviassa on silmiinpistävästi löydetty enemmän pronssiesineitä kuin muualla Keski-Euroopassa. Meripihkakauppa on siten kannattanut hyvin ja voidaan sanoa, että uusi kauppareitti käynnisti samalla Etelä-Skandinaviassa ja Pohjois-Saksassa uusien esinetyyppien ja uusien aatteiden tuonnin, yhteiskunnallisen mullistuksen ja he saivat näiden mukana uuden uskonnon.


title: Pronssikauden meripihkakauppa

text: Kun tutkitaan reittejä, mistä meripihkaan vaihdettavat tuotteet ovat olleet peräisin, huomataan erityisesti pronssin sisältämän kuparin tulleen pääasiassa Kyproksen ja Sardinian saarien kaivoksista. Tämän on vahvistanut kuparin sivumetallien analyysit. Myös eräiden pronssiesineiden muotoilu ja motiivit ovat olleet Italian seudulle ja Egeanmeren kulttuurille ominaisia. Toisaalta Italian ja Tanskan välissä sijaitsevien Alppien pohjoisalueet ovat olleet kaupankäynnissä välittävänä osapuolena, koska sieltä on löydetty runsaasti meripihkaa ja Välimeren esineistöä. Meripihkaa myytiin siten pääasiassa suoraan etelään Välimerelle, jossa se laivattiin Venetsianlahdelta eteenpäin.


title: Pronssikauden meripihkakauppa

text: Eteläinen reitti nousi ilmeisesti Elben alajuokua ylävirtaan päin, jatkoi Saalen sivuhaaraa ylöspäin, taivalsi Thüringeninmetsän kautta Baijeriin, josta oli maakuljetus Tonavalle. Tonavalta poistuttiin Passaussa Innin sivujokea myöten Innsbrückiin ja Alpeille, joka ylitettiin Brennersolaa myöten. Solan takana reitti jatkui Adigean jokea pitkin Venetsianlahdelle Adrianmerelle. Innille pääsi myös jatkamalla alussa Elbeä pidemmälle yläjuoksulle, josta vaihdettiin Böömin Mělníkissä Vltavan sivujoelle. Sitten siirryttiin Tonavalle Linziin ja poikettiin edellä kuvatulle reitille Passaussa. Myöhemmin aukesi vielä kolmas reitti etelään. Se kulki myös Elben alajuoksua pitkin, mutta nousi sitten lounaaseen päin Weserin sivuhaaraa pitkin Reinille, jonne se saapui tämän keskijuoksulle. Reiniä myöten jatkettiin Alpeille, mistä jatkettiin vuoriston yli Pojoen laaksoon. Tämä läntinen reitti muodostui myöhemmin kuin muut reitit, mutta se säilyi käytössä rautakaudellakin. Tällöin meripihkaa osti pronssi- ja rautakautinen Hallstattin kulttuuri ja rautakautinen La Tènen kulttuuri.


title: Pronssikauden meripihkakauppa

text: Eteläinen reitti katkesi noin 1300 eaa. Pohjois-Saksaan levinneen Uurnakenttäkulttuurin leviämisen yhteydessä tapahtuneisiin hyökkäyksiin. Silloin Alppien seudulle tuotiin korvaava meripihka Välimereltä. Pohjoinen meripihka palautti suosionsa kauppayhteyksien taas auettua noin 900–750 eaa.


title: Pronssikauden meripihkakauppa

text: Eteläinen reitti saattoi katketa myös merikansojen hyökkäyksiin 1200–1100 eaa. Silloin monet Välimeren kaupunkivaltiot, joilla on kauppasuhteita ja prestiisitavaroiden välitystä Pohjois-Eurooppaan, valloitettiin tai hävitettiin. Kaikki foinikialaisten kaupungit jäivät koskemattomiksi, mikä antoi heille merenkulkukaupassa suuren tilaisuuden. Foinikialaiset ovat todistettavasti ensimmäinen säännöllisesti myös Atlantilla purjehtinut yhteisö. Heiltä onkin jäännyt arkeologisia jäännöksiä Britanniaan.


title: Pronssikauden meripihkakauppa

text: Pohjoisen meripihkaa kulkeutui pronssikauden alussa (Monteliuksen periodit I–II) heti Tonavalle asti. Kauppa katkesi noin 1300 eaa. (Monteliuksen periodi III) Uurnakenttäkulttuurin leviämiseen ja eri väestöjen ylikansoituksesta alkaneisiin sotiin. Samalla alkoivat myös hyökkäykset Meklenburgin alueelle, joka on ollut Skandinavisen pronssikauden kulttuurin eteläreunaa. Myös Alppien pohjoispuolella sijainneet kaupan keskukset olivat tuohon aikaan linnoittautuneet ja lopulta ne oli myös valloitettu. Kauppa etelään katkesi ja sen kaakkoon päin toimiva haara vahvistui nyt valtareitiksi. Alueella sijaitsivat Uurnakenttäkulttuurin sydänmaat ja pronssin tuotantoalueet. Alueella oli paljon kuparin ja tinan tuotantoa ja pohjoisen meripihkakauppa suuntautui siksi sinne. Meripihkalle vaihtokauppassa annettavien pronssiesineiden tyyli vaihtui. Meripihkalla ostettiin uudentyyppisiä aseita, pronssiesineitä sekä myös pronssiharkkoja. Vaikka vaihtokaupassa käytettiin myös kultaesineitä, ei meripihkaa ole löydetty kullan tuotantoalueilta Transylvaaniasta.


title: Pronssikauden meripihkakauppa

text: Itämeren meripihka näytteli myöhäisellä kivikaudella kaupallisesti tärkeää osaa. Kauppa suuntautui vielä pronssikauden alussa sekä Laatokan seuduille että Keski-Euroopan suuntaan. Sen volyymi oli kuitenkin pieni, koska Jyllannin kauppa dominoi silloin niitä markkinoita voimakkaasti. Kun Jyllannin kauppaketju hiipuu pronssikauden loppupuolella, alkaa myös Itämeren meripihka kiinnostaa eteläistä kauppaverkkoa ja silloin alkaa voimakas meripihkan kauppareitti myös täältä. Se jatkuukin voimakkaana rautakaudellakin.


title: Fn

text: Fn tarkoittaa seuraavia:


title: Latinot

text: Latinoilla tarkoitetaan Latinalaisen Amerikan espanjaa tai portugalia puhuvia ihmisiä. Termi on suosittu Yhdysvalloissa, jossa sitä käytetään kuvaamaan kaikkia etelä- ja väliamerikkalaistaustaisia ihmisiä. Latinot ovat Yhdysvaltain nopeimmin kasvava väestöryhmä.


title: Latinot

text: Vastoin yleistä väärinkäsitystä, latinot eivät ole rotu, vaan latinot ovat perimältään pääosin eurooppalaisia, intiaaneja ja afrikkalaisia, ja suurin osa latinoista on "sekarotuisia". Yhdysvaltojen väestönlaskennassa entisestä kaavasta poiketen 2010-luvulla huomattavan monet latinoista ovat ilmoittaneet olevansa valkoisia.


title: Latinot

text: Latinot ovat perinteisesti katolilaisia, joskin 2000-luvulla katolilaisten osuus latinoista on alkanut laskemaan.


title: Basset hound

text: Basset hound on tunnetuin bassetroduista. Muista basseteista poiketen houndin kotimaa on Englanti, tosin se on jalostettu ranskalaisista sukulaisistaan. Rotu on suosittu erikoisena seurakoirana monissa maissa.


title: Basset hound

text: Basset houndin säkäkorkeus on 33–38 cm. Erikoisen ulkonäön vuoksi sitä ei voi sekoittaa mihinkään muuhun koirarotuun. Se on matalaraajainen, ylimitoitetun vankkatekoinen, pitkärunkoinen ja löysänahkainen. Kärjistetysti basset hound on melko suuri koira, jolla on vain lyhyet jalat. Koiran kuono on leveä. Korvat ovat todella pitkät, kapeat sekä ohuehkot. Häntä on tyvestä paksu ja nousee koiran liikkuessa pystyyn.


title: Basset hound

text: Rodun lerppuva nahka on jalostettu suojaamaan koiraa naarmuilta vaikeakulkuisessa maastossa. Koiran ilme on surumielinen ja olemus arvokas. Karva on lyhyttä ja sileää. Basset hound on väriltään useimmiten kolmivärinen musta-valkoinen-ruskea. Myös kaksivärinen keltavalkoinen on tavallinen, mutta kaikki englantilaisten ajokoirien värit ovat hyväksyttäviä.


title: Basset hound

text: Luonteeltaan basset hound on rauhallinen ja hyväntahtoinen. Koulutettavuus on heikko koiran vähäisen miellyttämishalun ja itsepäisyyden vuoksi, mutta basset on helposti lahjottavissa ruoalla. Metsästysviettiä rodulla on jäljellä. Koira on usein omiin maailmoihinsa uppoutunut. Basset hound on kuitenkin muita koiria ja ihmisiä kohtaan ystävällinen ja seurallinen.


title: Basset hound

text: Basset hound ei ole erityisen energinen rotu, mutta pitää ulkoilusta. Bassetin kanssa voi harrastaa esimerkiksi jäljestystä, jossa se pääsee käyttämään tarkkaa hajuaistiaan.


title: Basset hound

text: Rodun varhainen alkuperä on epäselvä. Erään teorian mukaan basset hound ja vihikoira polveutuisivat pyhän Hubertuksen koirista, joista lyhytjalkainen basset olisi ehkä syntynyt mutaation tuloksena. Ranskassa on kuitenkin käytetty jo vuosisatojen ajan käyräraajaisia ajokoiria: sana "bas" merkitsee matalaa. Metsästäjä saattoi seurata hitaasti liikkuvaa bassetia jalkaisin. Rotua käytettiin lähinnä pienriistan metsästyksessä. Basset artésien normandeja kulkeutui myös Englantiin, jonne Sir John Everett Millais toi basset houndin nimeltä Model. Tästä alkoi rodun jalostus Englannissa, jossa koirakanta alkoi vähitellen kasvaa. Englannin kennelliitto tunnusti rodun vuonna 1880.


title: Basset hound

text: Pentuvaiheessa koiran luusto voi vaurioitua helposti, joten koiran rajua käsittelyä ja hyppimistä tai portaissa kulkemista on syytä välttää. Basset hound on varsin pitkälle jalostettu rotu, mutta ulkonäköönsä nähden suhteellisen terve. Basseteille tyypillisiä sairauksia ovat muun muassa iho-ongelmat, kyynärluun kasvuvika, vatsalaukunlaajentuma ja -kiertymä sekä silmäsairaudet. Silmäluomet ovat melko herkät tulehduksille. Myös ylipaino voi pitkäselkäisellä koiralla aiheuttaa ongelmia. Pitkäkorvaisena rotuna basset houndilla esiintyy myös korvatulehduksia, joten korvia on syytä tarkkailla säännöllisesti. Rotu ei kuitenkaan ole erityisen altis korvatulehduksille.


title: Jukka Tammisuo

text: Jukka Olavi Tammisuo (s. 25. kesäkuuta 1961 Pieksämäki) on suomalainen entinen kestävyys- ja keskimatkojen juoksija sekä maastojuoksija.


title: Jukka Tammisuo

text: Tammisuo voitti 5 000 metrin juoksun Suomen mestaruuden Jyväskylässä 1992 ennätyksellään 13.46,53. Hopealla hän oli 1994 ja pronssilla 1991 sekä 1993. 10 000 metrillä Tammisuo saavutti SM-hopeaa kolmasti vuosina 1990, 1991 ja 1992. Hallissa hän voitti 3 000 metrin SM-kultaa vuosina 1989, 1990 ja 1992 . Harvinaisella 2 000 metrin juoksumatkalla Tammisuo juoksi sisäratojen Suomen ennätyksen 5.20,18 vuonna 1996.


title: Jukka Tammisuo

text: Jukka Tammisuo toimii Suomen Nuoriso-opiston johtajana ja rehtorina Paukkulassa, Mikkelissä.


title: Suleiman Nyambui

text: Suleiman Nyambui (s. 13. helmikuuta 1953) on tansanialainen entinen kestävyys- ja keskimatkojen juoksija.


title: Suleiman Nyambui

text: Nyambuin suurin saavutus on hopeamitali Moskovan olympialaisissa 1980 5 000 metrin juoksussa. Lisäksi hän saavutti pronssia 1978 Afrikan mestaruuskilpailuissa. Yhdysvaltojen yliopistourheilijoiden NCAA:n mestaruuden hän voitti 5 000 metrillä vuosina 1980–1982 ja 10 000 metrin juoksussa vuosina 1979–1982. Sisäradalla hän voitti NCAA:n mestaruuden mailin juoksussa 1979–1982 ja kahden mailin juoksussa 1979, 1980 ja 1982.


title: Suleiman Nyambui

text: Nyambui teki urallaan kolme Tansanian ennätystä 3 000 metrin juoksussa, joista viimeinen oli 27. kesäkuuta 1978 juostu 7.40,3. 5 000 metrillä hän teki kaksi Tansanian ennätystä jälkimmäisen ollessa 18. kesäkuuta 1979 juostu 13.12,29. 10 000 metrillä hän paransi maansa ennätystä neljä kertaa, viimeinen aika oli 8. heinäkuuta 1981 juostu 27.51,73. Nyambui pitää edelleen hallussaa Tansanian ennätystä sisäratojen 3 000 metrin juoksussa ajalla 7.47,9, kahden mailin juoksussa ajalla 8.17,9 ja 5 000 metrin juoksussa ajalla 13.20,4. 6. helmikuuta 1981 juostu 5 000 metrin ennätys oli syntyessään maailmanennätys.


title: Suleiman Nyambui

text: Urheilu-uransa jälkeen Nyambui on toiminut tansanialaisjuoksijoiden valmentajana.


title: Pyöriäinen

text: Pyöriäinen ("Phocoena phocoena") on yksi kuudesta pyöriäislajista ja yksi pienimmistä hammasvalaista. Sen elinpiiriä ovat pohjoiset merialueet, joissa se suosii matalia merialueita joiden keskilämpötila on noin 15 astetta. Pyöriäinen on ainoa valaslaji, joka elää pysyvästi Suomen vesillä. Laji oli vielä 1900-luvun alussa tavallinen, mutta nykyisin se on etenkin metsästyksen, kalastusverkkojen ja ympäristömyrkkyjen jäljiltä hyvin harvinainen. Suomen ja Ruotsin EU:n jäsenyyden myötä suojelutoimet ovat Itämerellä kiristyneet.


title: Pyöriäinen

text: Pyöriäinen on helppo tunnistaa: pieni, tylppäkuonoinen, paksunoloinen valas, jonka kolmiomaisen selkäevän takareuna on kovera. Pyöriäisen paras tuntomerkki onkin juuri sen matala kolmionmuotoinen selkäevä. Selkäevä sijaitsee selän keskellä pään ja pyrstön puolivälissä. Muodoltaan se on matala ja kolmiomainen. Eläimen pyörähtäessä pinnassa sen selkäevä voi vaikuttaa suurelta verrattuna pinnalla näkyvään selkään.


title: Pyöriäinen

text: Tavallisesti pyöriäisiä on liikkeellä muutama yhdessä, vaikka Suomen vesille harhautuneet ovat usein olleet myös yksinäisiä. Aikuisen pyöriäisen pituus on alle kaksi metriä. Urokset (1,5–1,9 metriä ja 45–50 kiloa) ovat yleensä naaraita (1,6–1,9 metriä ja 60 kiloa) pienempiä. Vastasyntynyt pyöriäinen on noin 75 senttimetrin pituinen.


title: Pyöriäinen

text: Pyöriäisen väritys vaihtelee, selkäosa voi olla tummanharmaasta mustansiniseen, kyljet ovat väritykseltään vaaleamman harmaat ja mahapuoli on valkea. Delfiineistä eroavasti pyöriäisen pää on pieni ja pyöreähkö, ilman otsakulmaa ja terävää nokkaa. Hylkeistä pyöriäisen erottaa paitsi selkäevä myös niiden pyörähtävä liike veden pinnalla.


title: Pyöriäinen

text: Muihin valaslajeihin verrattuna pyöriäinen on hidas uimari: sen keskivauhti on vain noin seitsemän kilometriä tunnissa. Ruokaillessa sen liikkeet ovat nopeammat ja se saattaa ajoittain hypätä ilmaan.


title: Pyöriäinen

text: Pyöriäisen levinneisyys kattaa lauhkean ja subarktisen Pohjois-Atlantin rannikkoalueet ja pohjoisen Tyynenmeren alueet, joissa meriveden keskilämpötila on alle 15 celsiusastetta ja syvyys yleensä alle 200 metriä. Pyöriäinen voi elää sekä merivedessä että murtovedessä. Tämän lisäksi on havaintoja siitä, että laji voi oleskella väliaikaisesti myös makeassa vedessä. Pyöriäisten on havaittu uivan jokia pitkin hyvinkin pitkälle sisämaahan. Pyöriäistä tavataan myös Suomen rannikoilla, tosin viime vuosina niitä on havaittu vain pari yksilöä vuosittain.


title: Pyöriäinen

text:
Pyöriäinen on melko yleinen pohjoisilla valtamerillä ja sen levinneisyysalue on laaja. Maailmanlaajuisesti arvioituna se on elinvoimainen laji. Osa lajin alalajeista ja paikallisista populaatioista on kuitenkin uhanalaisia. Mustallamerellä elävä alalaji "Phocoena phocoena relicta" on erittäin uhanalainen. Pyöriäinen on käytännössä kuollut sukupuuttoon Välimerestä ja Itämerenkin populaatio on äärimmäisen uhanalainen. Syinä pyöriäisten katoon Itämerestä pidetään hukkumista verkkoihin sivusaaliina, metsästystä 1800- ja 1900-luvun vaihteessa sekä 1940-luvun ankaria jäätalvia. Itämeren pyöriäiskanta on vähentynyt sadassa vuodessa noin 10 000–20 000 yksilöstä arviolta 600 yksilöön. Pyöriäisiä jää jatkuvasti kalanpyydyksiin, joihin ne hukkuvat. Rannikkovesien kalakannat ovat ehtyneet tai ehtymässä liikakalastuksen vuoksi. Pyöriäisen hidas lisääntyminen ja suhteellisen lyhyt elinikä tekee lajista alttiin kalastukselle ja ympäristön saastumiselle.
Pyöriäinen on ainoa valaslaji, joka on elänyt pysyvästi Suomen vesillä. Nykyisin ihminen kohtaa Suomessa pyöriäisen kuitenkin hyvin harvoin ja suurin osa Suomen pyöriäishavainnoista keskittyy Saaristomerelle. Tilanne on muuttunut kovasti, sillä esimerkiksi 1930-luvulla pyöriäisparvia nähtiin jatkuvasti Suomenkin vesillä. Pyöriäishavainnot tulisi aina ilmoittaa Suomen ympäristöministeriölle.


title: Pyöriäinen

text: Pyöriäisen pääravinto Pohjanmeressä on silli ja samoin luultavasti Suomenkin vesillä: Itämeren pyöriäisten pääasiallinen ravinto on todennäköisesti Itämeren pienikokoinen silli eli silakka. Muita ravintokaloja ovat muun muassa turska, ankerias ja makrilli. Itämerta suolaisemmissa merissä pyöriäiset syövät myös äyriäisiä ja mustekaloja.


title: Pyöriäinen

text: Päivittäin pyöriäinen syö kalaa noin viisi kiloa. Saalistaessaan pyöriäinen käyttää myös kaikuluotausta kommunikoinnissaan ja saalistaessaan. Se lähettää ääniä ja saa kaiun takaisin, jonka avulla se muodostaa kuvan ympäristöstään.


title: Pyöriäinen

text: Pyöriäinen on vilkas ja sosiaalinen eläin. Ne elävät 2–15 yksilön parvissa joissa vallitsee tiukka sosiaalinen arvojärjestys. Myös suurempia 50–200 yksilön parvia on tavattu, mutta ne ovat hyvin harvinaisia. Ryhmien koossa on vuodenajoista riippuvaa vaihtelua. Yksinäisiä pyöriäisiä nähdään eniten kesällä, kolmen tai useamman yksilön ryhmistä on eniten havaintoja talvisin. Suuremmat parvet muodostuvat muuttoreiteillä tai matkalla hyville ruokailupaikoille. Suomen rannikolla tavatut yksilöt ovat useimmiten uineet yksin tai kahden-kolmen yksilön ryhmissä. Pyöriäisellä ei ole äänihuulia, mutta se ääntelee ilma-aukkonsa kautta ja kuulee alaleuallaan. Pyöriäisen kuulo on yksi eläinkunnan parhaista, se pystyy kuulemaan korkeita taajuuksia, jotka yltävät lähes 150 000 Hz saakka. Keskimääräinen pyöriäisen kuuloalue on 75 Hz ja 150 000 Hz välillä.


title: Pyöriäinen

text: Parvissa pyöriäiset pitävät huolta etenkin vahingoittuneista yksilöistä. Parvena liikkuessaan pyöriäiset eivät ui järjestäytyneessä muodostelmassa, vaan ne uivat ristiin rastiin toistensa kanssa.


title: Pyöriäinen

text: Keskimäärin pyöriäinen elää noin 10–12 vuoden ikäiseksi, mutta 14-vuotiaitakin yksilöitä on tavattu. Naaraat tulevat sukukypsiksi 3–4 vuoden ikäisinä, urokset hieman vanhempina. Parittelu tapahtuu kesä-elokuussa ja poikaset syntyvät seuraavan vuoden touko-elokuun aikana. Emo imettää poikastaan jopa kahdeksan kuukauden ajan, ja vielä sen jälkeenkin poikanen usein seuraa emoaan kunnes emo synnyttää uuden poikasen.


title: Pyöriäinen

text: Vielä 1900-luvun alussa Itämerellä eli arviolta 10 000–20 000 pyöriäistä. Osa niistä on todennäköisesti ollut ainoastaan vaellusmatkalla Tanskan salmista tai Pohjanmereltä, mutta osan on arveltu olleen Itämeren omaa pyöriäiskantaa, joka eroaa sekä Pohjanmeren että Tanskan salmien pyöriäispopulaatioista. Itämerellä elää tällä hetkellä arvioiden mukaan noin 600 pyöriäistä, pääasiassa meren eteläosissa.


title: Pyöriäinen

text: Pyöriäiskannan vähenemiseen Itämerellä ovat vaikuttaneet useat tekijät. Vielä 1800-ja 1900-lukujen vaihteessa pyöriäisiä metsästettiin Tanskan salmissa niiden vaellusmatkojen aikana. Vähentymisen yhtenä syynä on pidetty myös 1940-luvun kovia talvia, jolloin Itämeri jäätyi lähes kokonaan. Tämän jälkeen pyöriäisten pahimpia uhkia ovat olleet erilaiset ympäristömyrkyt ja kalastusverkot, joihin ne ovat tarttuneet sivusaaliiksi. Myös lisääntynyt vedenalainen melu ja liikennemäärien kasvu merellä uhkaavat pyöriäisiä. Melu voi aiheuttaa pyöriäisille hetkellisen kuulon heikkenemisen tai pahimmillaan johtaa jopa kuuroutumiseen. Tämä vaikeuttaa niiden suunnistusta ja keskinäistä kommunikointia. Melulähteitä merialueilla ovat esimerkiksi öljynporauksen yhteydessä tehdyt räjäytykset, kalastuksessa käytetyt kaikuluotaimet sekä vilkas laivaliikenne.


title: Pyöriäinen

text: Vuonna 2001 Suomen ympäristöministeriö aloitti pyöriäisen havainnointikampanjan. Sen tuloksena saatiin uusia pyöriäishavaintoja, jotka osoittivat ettei pyöriäinen ole kokonaan kadonnut Suomen aluevesiltä. Suomen ja Ruotsin liittyessä Euroopan Unioniin vuonna 1995 luontodirektiivi toi Itämeren alueelle velvoitteen pyöriäisen suotuisan suojelutason säilyttämiseen ja palauttamiseen. Vuonna 2005 EU asetti määräyksen Itämerelle myös ajoverkkokiellon sekä kalanpyydysten suojaamiseksi pyöriäisiltä ja asetti myös tarkkailijaohjelman suomalaisille kalastusaluksille. Suomi on allekirjoittanut ASCOBANS-sopimuksen (Agreement on Conservation of Small Cetaceans in Baltic Sea and in North Sea), jolla on tarkoitus suojella Itämeren ja Pohjanmeren pikkuvalaita. Sopimuksen tavoitteena on turvata muun muassa pikkuvalaiden elinympäristöjen suojelu, lisätä eläinten tutkimusta ja seurantaa sekä jakaa tietoa. Sopimusvaltioiden ensisijaisia tehtäviä ovat pikkuvalaiden, ennen kaikkea pyöriäisten sivusaalismäärien vähentäminen Pohjanmerellä, Itämerellä sekä Tanskan salmissa. Lisäksi pyöriäisten lukumäärä tullaan selvittämään eri merialueilla.


title: Pyöriäinen

text: Vuonna 2010 aloitettiin SAMBAH hanke, jonka tavoitteena on selvittää tiedot pyöriäisten yksilömääristä ja tärkeimmistä elinalueista Itämerellä. Mukana hankkeessa ovat Iso-Britannia, Latvia, Liettua, Puola, Ruotsi, Saksa, Suomi, Tanska ja Viro. Tutkimushankkeen ensimmäinen vaihe valmistui vuonna 2013, jolloin vedenalaisääniä seuraamalla osoitettiin ja varmistettiin, että Itämereltä löytyi yhä uhanalaisia pyöriäisiä, mutta ne ovat harvinaisia. Odotetusti pyöriäisiä havaittiin tutkimuksessa eniten Itämeren eteläosissa ja myös Gotlannin eteläpuolisilla matalikoilla. Pohjoisimmat varmistetut havainnot olivat Suomesta, Itämeren pääaltaan pohjoisosista. Tutkimusta varten yhteensä 300 laitetta sijoitettiin eri puolille Itämerta kahden vuoden ajaksi. Vuoteen 2015 mennessä hanke tuottaa akustisen aineiston ja sitä täydentävien tietojen perusteella Itämeren pyöriäiskannan levinneisyys- ja tiheyskartat sekä analysoi esiintymistä suhteessa ihmistoimintaan ja elinympäristömuuttujiin. Suomessa suojeluhankkeen pääyhteistyökumppani on Turun ammattikorkeakoulu. Yhteistyössä on mukana myös Suomen ympäristöministeriö, WWF Suomi ja Särkänniemen delfinaario.


title: Hessdalen

text:
Hessdalen on viidentoista kilometrin pituinen laakso eteläisessä Keski-Norjassa suhteellisen lähellä Ruotsin rajaa. Siellä asuu noin 200 ihmistä. Se sijaitsee maan keskiosassa ja noin 120 kilometriä Trondheimista etelään ja 35 kilometriä Røros:in kaivoskaupungista pohjoiseen. Se on Sør-Trøndelagissa olevan Holtålenin kunnan osa. Enimmillään viisi kilometriä leveä ja 12 kilometriä pitkä laakso on suunnilleen pohjois-eteläsuuntainen ja sen halki kulkee tie.
Laaksoa ympäröivät noin tuhat metriä korkeat vuoret lännessä ja idässä ja useimmat asukkaat asuvat noin 800 metrin korkeudessa.
Paikka on Öygnen-järven ja suuren Ålenin kylän puolivälissä, ja laajemmin
Røros-Haltdalen-linjan keskivaiheilla. Pohjoisessa on Kjerringvoll ja etelässä Myrhaug ja vielä etelämpänä Storvollen.


title: Hessdalen

text: Hessdalenissa on 1980-luvulta lähtien esiintynyt maantulia, joita tutkivan "Hessdalen-projektin" tiedemiehet perustivat vuonna 1983. Maantulien esiintymistiheys on asteittain vähentynyt, mutta niitä havaitaan yhä noin kaksikymmentä vuodessa. Ufotutkijat pitävät monesti ilmiötä ufojen aiheuttamana.


title: Zooropa

text: Zooropa on irlantilaisen rock-yhtye U2:n kahdeksas studioalbumi. Sen ovat tuottaneet Mark ”Flood” Ellis, Brian Eno ja yhtyeen kitaristi The Edge, ja se julkaistiin 5. heinäkuuta 1993. Albumi sai inspiraationsa yhtyeen Zoo TV Tour -kiertueen kokemuksista. Musiikillisesti vaihtoehtorockiksi luokiteltu "Zooropa" jatkoi edeltäjänsä, vuoden 1991 "Achtung Babyn", aloittamalla kokeellisella linjalla. Albumilla on mukana vahvoja vaikutteita elektronisesta tanssimusiikista ja efekteistä. Sitä pidetään yhtenä U2:n musiikillisesti luovimmista albumeista.


title: Zooropa

text: U2 aloitti "Zooropan" kappalemateriaalin kirjoittamisen ja levyttämisen Dublinissa vuoden 1993 helmikuussa. Alun perin "Zooropa" oli tarkoitus julkaista EP:nä markkinoimaan Zoo TV Tour -kiertueen Euroopan stadionkonsertteja. Yhtye kuitenkin päätyi levyttämään täysimittaisen albumin, ja "Zooropan" kaikki kymmenen kappaletta äänitettiin kuudessa viikossa. "Zooropa" on U2:n uran nopeimmin levytetty studioalbumi.


title: Zooropa

text: "Zooropan" vastaanotto kriitikoiden ja yleisön keskuudessa oli pääosin positiivinen. Albumi myi "Achtung Babya" heikommasta singlekappaleiden menestyksestä huolimatta kansainvälisesti hyvin ja nousi listaykköseksi useissa maissa, mukaan lukien Britannian albumilistalla ja Yhdysvaltojen Billboard 200 -listalla. Vuonna 1994 se palkittiin parhaan alternative rock -albumin Grammy-palkinnolla. Albumin kaupallisesta menestymisestä ja arvosteluissa kerätystä suosiosta huolimatta yhtye on itse suhtautunut albumiin ristiriitaisesti.


title: Zooropa

text: Albumilta julkaistiin kolme singleä: ””, ””, ja ”Stay (Faraway, So Close!)”.


title: Zooropa

text: "Zooropalla" U2:n musiikillinen tyyli oli yhä enemmän eurooppalaisvaikutteisempaa kuin "Achtung Babylla", jolla yhtye oli pyrkinyt tekemään eroa 1980-luvun amerikkalaisvaikutteiseen tyyliinsä. Zoo TV Tour -kiertueen hyödyntämää teknologiaa tuotiin myös mukaan albumin tekemiseen. Albumilla on läsnä vaikutteita industrial-musiikista, vaihtoehtorockista ja elektronisesta tanssimusiikista. Industrial-vaikutteidensa osalta "Zooropa" eroaa yhtyeen aiemmasta tuotannosta suuresti, sillä albumilla on käytetty paljon eri ääniefektejä, loopeja ja syntetisaattoreita.


title: Zooropa

text: Kitaristi The Edgen soitto "Zooropalla" erosi yhä selvemmin hänen aiemmasta tavaramerkkityylistään. Albumin kappaleet nojasivat aiempaa vähemmän kitaraosuuksiin, ja lisäksi hän hyödynsi albumilla kitaraefektejä enemmän kuin "Achtung Babylla". Esimerkiksi kitaraosuus elektronisesta tanssimusiikista vaikutteita ammentavassa kappaleessa ””, jota on luonnehdittu ”futuristiseksi diskomusiikiksi”, sisältää eristetyn reverb-kitaraefektin. Bono on kuvaillut säröistä ”Daddy’s Gonna Pay For Your Crashed Car” -kappaletta industrial bluesiksi. Albumin päättävän ”The Wanderer” -kappaleen instrumentaaliosuuksissa on mukana syntetisaattorein tuotettu bassomelodia. Albumilla on kuitenkin mukana tyyliltään myös perinteisempää kappalemateriaalia: Al Greenille kirjoitettua ”The First Timea” on luonnehdittu hiljaiseksi soul-kappaleeksi, ja The Edge sävelsi Frank Sinatran tuotannosta inspiraationsa saaneen ”Stay (Faraway, So Close!):n” musiikillisen rungon pianolla vanhojen Tin Pan Alley -kappaleiden innoittamana.


title: Zooropa

text: Monella "Zooropan" kappaleella on mukana myös samplaamista. Avausraita ”Zooropa” käynnistyy introlla, joka sisältää vaikeasti tulkittavissa olevaa puhetta toistettuna syntetisaattorein tuotettujen sointujen päälle. Industrial-vaikutteinen ”” sisältää samplattuja rytmiosuuksia, jotka koostuvat esimerkiksi kolikkopelien äänitehosteista, Walkman-kasettisoittimen kelaamisäänestä ja "Tahdon riemuvoitto" -propagandaelokuvasta peräisin olevasta kohtauksessa, jossa Hitler-Jugend -järjestön poika hakkaa bassorumpua. ”Daddy’s Gonna Pay For Your Crashed Car” käynnistyy pätkällä fanfaaria, joka on peräisin neuvostoliittolaiselta "Lenin’s Favourite Songs" -albumilta. Lisäksi kappaleessa samplataan MC 900 Ft. Jesusin kappaletta ”The City Sleeps”.


title: Zooropa

text: Bonon laulu eroaa yhä räikeämmin U2:n aiemmasta tuotannosta, sillä hän vähättelee lauluosuuksissaan itselleen tavanomaista kovaäänistä ja intohimoista laulamistaan. Kappaleissa ”Lemon” ja ”Numb” hän esimerkiksi laulaa lähes kaikki osuutensa falsetissa. ”Numbin” matalasta ja monotonisesta päälaulusta vastaa The Edge, ja kappaleen ”The Wanderer” päälaulun laulaa country-muusikko Johnny Cash.


title: Zooropa

text: Bono on kirjoittanut albumin kymmenestä kappaleesta sanoitukset kahdeksaan. The Edge on kirjoittanut ”Numbin” sanoituksen, ja kappaleen ”Dirty Day” sanoittajiksi on merkitty sekä Bono että The Edge. Keskeisenä aihepiirinä "Zooropan" kappaleiden sanoituksissa esiintyy teknologia, mikä johtuu yhtyeen kokemuksista Zoo TV Tour -kiertueen aikana. Kappaleiden sanoitusten on muun muassa sanottu kuvaavan, miten ”median välittämät viestit vaikuttavat kappaleiden hahmoihin.”


title: Zooropa

text: Albumin aloittava futuristinen ”Zooropa” sijoittuu tulevaisuuden suurkaupunkiin yritysten mainoslauseilla varustettujen valomainosten keskelle. Kappaleen introssa kuuluva ääni kysyy ”What do you want?” (), ja vastauksena kysymykselle toimivat kappaleen kolmen ensimmäisen säkeistön erilaiset mainoslauseet. Kappaleessa esiintyviä mainoslauseita ovat muun muassa ”Better by design”, ”Be all that you can be” ja ”Vorsprung durch technik”, joka on tullut tunnetuksi Audin mainoslauseena. Kriitikko Parry Gettelman on tulkinnut mainoslauseiden osoittavan ”nykyaikaisen, jumalattoman elämän tyhjyyttä.” ”Zooropan” toisen puoliskon keskeisenä teemana ovat moraalinen hämmentyneisyys ja epävarmuus. ”Babyface” kertoo pakkomielteisestä rakkauden tunteesta, ja ”Lemon” kuvaa ihmisen pyrkimystä taltioida elämäänsä ja aikaa teknologian avulla. ”Numbin” sanoitus koostuu suurimmaksi osaksi erilaisista kieltävistä käskyistä, ja kappaleessa kuvataan myös aistien ylikuormittumista Zoo TV Tour -kiertueen aloittaman hengen mukaisesti.


title: Zooropa

text: Vastakohtana teknologian inspiroimille sanoituksille albumilla on myös perinteisemmällä tyylillä sanoitettuja kappaleita. ”The First Time” on Bonon versio Raamatun tuhlaajapoikavertauksesta, ja ”Dirty Day” on kertomus perheensä hylkäävästä henkilöstä, joka vuosien poissaolon jälkeen palaa voidakseen tavata poikansa. ”Dirty Dayn” sanoituksissa on mukana monia Bonon isän usein käyttämiä lausahduksia. ”Stay (Faraway, So Close!)” on tyyliltään balladi, joka on kirjoitettu kaltoin kohdellusta naisesta. ”The Wandererin” sanoituksen Bono kirjoitti Raamatun Saarnaajan kirjan pohjalta. Kappaleen kertoja vaeltaa post-apokalyptisessä maailmassa etsimässä elämän tarkoitusta. Bono on kuvannut ”The Wandererin” olevan sanoituksensa osalta ”vastakohta "Zooropan" epävarmuuden julistukselle.”


title: Zooropa

text: "Zooropa" täytti U2:n ja levy-yhtiö Island Recordsin välisen levytyssopimuksen sisältämät velvoitteet, ja yhtye oli albumin julkaisemisen myötä vapaa tekemään levytyssopimuksen minkä tahansa yhtiön kanssa. Heidän vahva suhteensa Island Recordsiin ja sen perustaja Chris Blackwelliin johti kuitenkin uuteen, kuuden albumin mittaiseen levytyssopimukseen U2:n ja Island Recordsin välillä. "Los Angeles Timesin" mukaan uusi levytyssopimus oli yhtyeelle 60 miljoonan dollarin arvoinen, minkä johdosta U2:sta tuli kaikkien aikojen suurinta tienestiä levy-yhtiöltään nostanut rock-yhtye.


title: Zooropa

text: U2:n päätös julkaista "Zooropa" vuoden 1993 toukokuussa yllätti Island Recordsin omistaneen PolyGram-yhtiön, sillä yhtiö oli ennakoinut uuden U2-albumin olevan vielä vuosien päässä. Ennen "Achtung Babyn" julkaisua yhtiöllä oli ollut kuusi kuukautta aikaa markkinoida albumia ja valmistella sen julkaisu, mutta "Zooropan" nopea valmistuminen julkaisukuntoon vaati PolyGramilta nopean markkinointisuunnitelman. U2:n, Island Recordsin ja PolyGramin suunnitelmana olikin keskittyä markkinoimaan "Zooropaa" yhtenä kokonaisuutena, eikä albumin singlejulkaisuihin keskitetty voimavaroja samalla tavalla kuin "Achtung Babyn" singlekappaleisiin.


title: Zooropa

text: "Zooropan" ensimmäisenä singlenä julkaistiin vuoden 1993 kesäkuussa kappale ”Numb”, joka nousi Australian singlelistan seitsemänneksi ja Kanadan singlelistan yhdeksänneksi. Yhdysvalloissa ”Numb” ylsi toiseksi Modern Rock Tracks -listalla. Albumin toisena singlenä julkaistiin syyskuussa seitsemän minuutin mittainen ”Lemon”, joka saavutti Australian singlelistan kuudennen ja Modern Rock Tracks -listan kolmannen sijan. ”Stay (Faraway, So Close!)” julkaisiin "Zooropan" viimeisenä kaupallisena singlenä marraskuussa, ja se menestyi albumin kolmesta singlejulkaisusta parhaiten. Se nousi listaykköseksi Irlannin singlelistalla ja neljänneksi Britannian singlelistalla, ja ylsi myös ainoana albumin singlenä Billboard Hot 100 -listalle, sijalle 61. Nimikkokappale ”Zooropa” julkaistiin vielä promootiosinglenä radiosoittoa varten Yhdysvalloissa ja Meksikossa.


title: Zooropa

text: "Zooropa" julkaistiin 5. toukokuuta 1993, ja se menestyi kaupallisesti erittäin hyvin. Listaykköseksi "Zooropa" nousi Australiassa, Italiassa, Ruotsissa, Itävallassa, Ranskassa, Japanissa, Sveitsissä, Saksassa, Uudessa-Seelannissa, Britanniassa, Kanadassa, Alankomaissa, Norjassa, Yhdysvalloissa, Tanskassa, Irlannissa ja Islannissa. Yhdysvalloissa se piti Billboard 200 -listan kärkipaikkaa kahden viikon ajan, ja pysytteli kymmenen parhaan joukossa yhteensä seitsemän viikkoa. "Zooropa" myi julkaisuviikollaan Yhdysvalloissa 377 000 kappaletta, mikä oli U2:n siihenastisen uran paras myyntiavaus Yhdysvalloissa. Vuoden 1993 loppuun mennessä albumia oli myyty Yhdysvalloissa 1,8 miljoonaa kappaletta.


title: Ligue 1 -kausi 2002–2003

text: Ligue 1 -kausi 2002–2003 päättyi Olympique Lyonnais'n toisiin perättäisiin mestaruusjuhliin. Tasaisessä kärkijoukossa kuusi parasta joukkuetta sijoittuvat viiden pisteen sisään.


title: Kolmen kullan klubi

text: Kolmen kullan klubi on nimitys niille miesjääkiekkoilijoille, jotka ovat voittaneet Stanley Cupin, kultamitalin olympialaisista ja maailmanmestaruuden.


title: Kolmen kullan klubi

text: Toistaiseksi kukaan suomalainen pelaaja ei kuulu kolmen kullan klubiin, eikä voisikaan kuulua, sillä Suomi ei ole koskaan voittanut olympiakultaa. Lähimmäksi on päässyt jo ammattilaisuransa lopettanut Jere Lehtinen, joka voitti sekä Stanley Cupin (1999, Dallas Stars) että jääkiekon maailmanmestaruuden (1995) ja sai hopeaa olympialaisista (2006). Lisäksi kaksi suomalaista on voittanut Stanley Cupin ja saanut hopeaa sekä olympialaisesta että MM-kisoista: Teemu Selänne, jolla on Stanley Cup (2007, Anaheim Ducks), olympiahopea (2006) ja MM-hopea (1999) sekä Kimmo Timonen, jolla on Stanley Cup (2015, Chicago Blackhawks), olympiahopea (2006) ja MM-hopeaa (1998, 1999 ja 2001).


title: Kolmen kullan klubi

text: Viimeisin kolmen kullan klubiin yltänyt jääkiekkoilija on venäläinen Pavel Datsjuk. Hän 'liittyi klubiin' voitettuaan olympiakultaa OAR:n riveissä 25. helmikuuta Pyeongchangin talviolympialaisissa 2018. Ennestään Datsjukilla olivat Stanley Cup-voitot vuosilta 2002 ja 2008 Detroit Red Wingsin riveissä, sekä maailmanmestaruus Venäjän paidassa vuodelta 2012.


title: Kolmen kullan klubi

text: Lihavoitu teksti kertoo minkä voiton myötä pelaaja liittyi klubiin.Kolmen kullan klubilaisista Vjatšeslav Fetisov (1981), Igor Larionov (1981) ja Brendan Shanahan (1991) ovat voittaneet myös Kanada-cupin. Jääkiekon maailmancupin klubilaisista ovat voittaneet Scott Niedermayer (2004), Joe Sakic (2004), Sidney Crosby (2016), Patrice Bergeron (2016), Corey Perry (2016) ja Jonathan Toews (2016). Rob Blake ja Chris Pronger olivat nimettyinä vuoden 2004 maailmancupin voittaneeseen Kanadan joukkueeseen, mutta eivät loukkaantumisten takia pelanneet turnauksessa.


title: Kolmen kullan klubi

text: Jääkiekon nuorten maailmanmestaruuden ovat voittaneet Valeri Kamenski (1984), Aleksei Gusarov (1984), Vjatšeslav Fetisov (1976, 1977, 1978), Igor Larionov (1979, 1980), Aleksandr Mogilnyi (1989), Joe Sakic (1988), Scott Niedermayer (1991), Chris Pronger (1993), Jonathan Toews (2006, 2007), Patrice Bergeron (2005), Sidney Crosby (2005) ja Corey Perry (2005).


title: Kolmen kullan klubi

text: Niin sanotun jääkiekkomaailman "tuplan", eli Stanley Cup ja olympiakulta samana vuonna, on saavuttanut kahdeksan pelaajaa: Ken Morrow (Yhdysvallat ja New York Islanders 1980), Steve Yzerman ja Brendan Shanahan (Kanada ja Detroit Red Wings 2002), Jonathan Toews, Duncan Keith ja Brent Seabrook (Kanada ja Chicago Blackhawks 2010), Drew Doughty ja Jeff Carter (Kanada ja Los Angeles Kings 2014).


title: Kolmen kullan klubi

text:
Vuonna 2006 Ruotsi teki historiaa voittamalla ensimmäisenä joukkueena sekä olympiakultaa että maailmanmestaruuden samana vuonna. Kahdeksan pelaajaa oli mukana molemmissa kultajoukkueissa: Mika Hannula, Jörgen Jönsson, Kenny Jönsson, Niklas Kronwall, Stefan Liv, Mikael Samuelsson, Ronnie Sundin ja Henrik Zetterberg.
Ainoastaan Sidney Crosby on saavuttanut jokaisen palkinnon toimiessaan samalla joukkueensa kapteenina. Crosby oli joukkueensa kapteeni myös voittaessaan jääkiekon maailmancupin vuonna 2016.


title: Miettusen II hallitus

text: Miettusen II hallitus oli Suomen tasavallan 58. hallitus. Kyseessä oli kansanrintamahallitus, jonka muodostivat SDP, Keskustapuolue, SKDL, RKP ja LKP. Lisäksi hallituksessa oli kaksi ammattiministeriä. Edeltävä, kesäkuussa nimitetty kansliapäällikkö Liinamaan virkamieshallitus oli tarkoitettu istumaan syyskuun ennenaikaisiin 1975 eduskuntavaaleihin asti.


title: Miettusen II hallitus

text: Vaalit eivät laukaisseet sisäpoliittista umpikujaa, kuten presidentti Urho Kekkonen oli toivonut. Hallitusneuvottelujen jatkuttua kaksi kuukautta ilman tulosta Kekkonen kutsui puolueiden puheenjohtajat presidentinlinnaan "runnaamaan" kokoon enemmistöhallituksen, jossa SKDL olisi mukana. Tuloksena oli "hätätilahallituksen"-nimelläkin tunnettu Miettusen II hallitus. Nimityksen taustalla oli presidentin muutamaa päivää aiemmin puoluejohtajille pitämä tiukkasävyinen puhuttelu, jossa hän mainitsi maassa vallitsevan "kansallinen hätätila" eli ennätyksellisen suuri työttömyys, ja että puolueet muodostavat hallituksen, halusivatpa ne sitä tai eivät. Puhuminen "kansallisesta hätätilasta" oli sikäli perusteltua, että vuosien 1973–1974 öljykriisistä alkunsa saanut maailmanlaajuinen lama iski Suomeen viiveellä, vasta vuoden 1975 aikana, jolloin Suomen talous ajautui eräiden tärkeiden mittarien mukaan kansainvälisestikin vertaillen jyrkkään syöksykierteeseen. Tarvittavat elvytystoimet olivat varsin epämiellyttäviä, koska ne edellyttivät kulutuksen supistamista, eikä puolueilla näin ollen ollut ymmärrettävästi erityistä halua ottaa niistä vastuuta. Pääministeriksi tuli Keskustan taustahahmo, eläkkeelle siirtynyt Lapin läänin maaherra Martti Miettunen, joka oli ollut pääministerinä aikaisemminkin vuosina 1961–1962, ja hallitus rakentui kansanrintamapohjalle siten, että Keskusta ja SKDL saivat kumpikin neljä ministerinsalkkua, SDP viisi, RKP kaksi ja LKP yhden. Lisäksi mukana oli kaksi puolueisiin sitoutumatonta ministeriä.


title: Miettusen II hallitus

text: Hallitus ajautui sisäisten erimielisyyksiensä vuoksi nopeasti hankaluuksiin. SKDL vastusti suunniteltua liikevaihtoveron korotusta loppuun saakka, ja näin ollen hallitusohjelma saatiin kasaan vasta maaliskuussa 1976. Kansandemokraattien vastahankaan kyllästynyt pääministeri esittikin eropyyntönsä toukokuussa, mutta presidentti kieltäytyi hyväksymästä sitä. Kekkonen halusi jatkaa hallituksen toimintaa vaikka keinotekoisesti, ja SKDL:n sallittiinkin äänestää hallituksen kaavailemia asuntomäärärahojen alennuksia vastaan 2. syyskuuta 1977 saakka.. Lisäksi maatalouden ylituotanto aiheutti 9. syyskuuta SDP:n ja Keskustan välille eripuraa. SDP:lle toimiminen tällaisessa hallituksessa oli sen oman kannatuksen takia lopulta mahdotonta, ja se esitti eropyyntönsä syyskuussa. Eron syytä SDP perusteli MTK:n kieltäytymisellä osallistua maatalouden liikatuotannon markkinointikustannuksiin. Lopulta hallitus kaatui 17. syyskuuta budjettiriitoihin erityisesti määrärahoista ja maatalouspolitiikasta istuttuaan 292 päivää.


title: Miettusen II hallitus

text: Toinen valtiovarainministeri Viljo Luukka sai terveyssyiden vuoksi pyytämänsä eron hallituksesta huhtikuussa 1976, ja hänen tilalleen tuli liikenneministeriön kansliapäällikkö Esko Rekola. Asuntoministeri Olavi Hänninen valittiin Suomen Ammattiliittojen Keskusjärjestön (SAK) toiseksi puheenjohtajaksi kesäkuussa 1976, jolloin hänen edeltäjänsä Arvo Hautala siirtyi Hännisen paikalle ministeriksi.


title: Miettusen II hallitus

text: Hallitus toimi 30. marraskuuta 1975 – 29. syyskuuta 1976 305 päivää.


title: Paskahatun paluu

text: Paskahatun paluu on suomirockyhtye Eppu Normaalin kokoelma-albumi, joka koostuu yhtyeen singlejulkaisujen b-puolten kappaleista sekä harvinaisemmista ja ennen julkaisemattomista kappaleista. Albumi julkaistiin 16. maaliskuuta 1991, ja sen on tuottanut yhtyeen kitaristi ja pääasiallinen säveltäjä Mikko ”Pantse” Syrjä.


title: Jan Čaloun

text: Jan Čaloun (s. 20. joulukuuta 1972 Ústí nad Labem, Tšekkoslovakia) on tšekkiläinen entinen jääkiekkoilija, joka pelasi kaudella 2009–10 Tšekin toiseksi korkeimmalla sarjatasolla 1. Národní Hokejová Ligassa HC Vrchlabín joukkuessa. Čaloun pelasi uransa parhaat kaudet Suomessa HIFK:n ja Bluesin joukkueissa. Čaloun ilmoitti uransa päättymisestä elokuussa 2010.


title: Jan Čaloun

text: Jan Čalounin ura alkoi vuonna 1990 Tšekkoslovakian jääkiekkoliigan Chemopetrol Litvinovissa , jossa hän teki ensimmäisellä kaudellaan 50 ottelussa 28 maalia ja 19 syöttöpistettä. Kun seuraavakin kausi meni loistavasti (37 ottelussa 32 maalia ja 5 syöttöpistettä), päätti San Jose Sharks varata Čalounin NHL:n varaustilaisuudessa neljännellä kierroksella, varausvuorolla 75. Seuraavat kaksi kautta menivät vielä kotoisassa Tšekin Extraligassa, jonka jälkeen oli aika siirtyä Pohjois-Amerikkaan. Ensimmäinen kausi vierähti NHL:n farmisarja AHL:ssä tehoin 34 + 39 = 73, 76 pelatussa ottelussa. Seuraavalla Čaloun pelasi jo NHL:ssä, jossa hän iski neljällä ensimmäisellä laukauksellaan maalin. Valmentaja ei kuitenkaan pitänyt Čalounin tyylistä, vaikka pisteitä kertyi 8 + 3 11 ottelussa, ja AHL kutsui taas. Seuraavakin kausi vierähti pääosin AHL:ssä, Kentucky Thoroughbladesin joukkueessa, josta Helsingin IFK:n silloinen urheilutoimenjohtaja Jarmo Kekäläinen hankki hänet IFK:hon.


title: Jan Čaloun

text: Čaloun tuli SM-liigaan ja Helsingin IFK:n paitaan kaudella 1997–1998, ollen heti IFK:n tehokkain pelaaja (41 ottelussa 22+26=48). Pudotuspeleissä tahti vain kiihtyi (9 ottelussa 6+11=17), ja Čaloun voitti ylivoimaisesti pudotuspelien maali- ja pistepörssin. Seuraavalla kaudella hän teki ulkomaalaispelaajien yhden kauden piste-ennätyksen (51 ottelussa, 24+57=81) ja ohitti edellisen ennätyksen haltijan, kaudella 1989–90 HPK:ssa pelanneen venäläisen Igor Kuznetsovin noteerauksen ( 44 ottelua, 18+51=69). Čaloun viihtyi IFK:ssa kolme kautta ennen kuin Columbus Blue Jackets kutsui miehen takaisin NHL:ään. Peliaikaa ja pelipaikkaa ei Blue Jacketsin miehistössä kuitenkaan löytynyt ja Čaloun sai aikaiseksi vain 3 syöttöpistettä pelaamissaan 11 ottelussa. Tämän jälkeen paluu IFK:hon tuntui oikealta vaihtoehdolta ja kun IFK:n fanitkin raivoisasti halusivat entisen suosikkinsa takaisin (järjestäen muun muassa kolehdin), joutui IFK:n johto ottamaan Čalounin takaisin. Čaloun oli kuitenkin selvästi keskenkuntoinen, ja vaikka pisteitä tuli hyvään tahtiin (22 pistettä 24 pelissä), jokin puuttui ja Čaloun passitettiin ennenaikaiselle kesälomalle Pentti Matikaisen ja IFK:n hallituksen määräyksestä. Tästä ura jatkui Espoo Bluesin joukkueessa jossa hän pelasi 3 kautta ja oli joka kaudella joukkueensa paras pistemies, jonka jälkeen olivat vuorossa Venäjän pääsarjan Severstal Tšerepovets ja Sibir Novosibirsk. Vuonna 2005 Čaloun palasi Tšekkiin ja on pelannut siellä HC Litvinovissa, HC Pardubicessa ja HC Slovanissa.


title: Wednesday 13

text: Joseph Poole eli Wednesday 13 (s. 12. elokuuta 1976) on yhdysvaltalainen muusikko, joka laulaa yhtyeessä Murderdolls. Hän asuu Pohjois-Carolinassa vaimonsa Roxannen ja tyttärensä Zoien kanssa. Hän on kauhuelokuva ja Alice Cooper -fani. Hän piirsi vaimonsa kanssa "Thirteen Dead Kids" -sarjakuvahahmoja. Hän jatkaa myös muusikonuraa.


title: Wednesday 13

text: Poolen musiikkiura alkoi vuonna 1991, kun hänen tuttavansa Michael Patrick pyysi häntä kitaristiksi yhtyeeseen "Psycho Opera". Yhtye hajosi pian nauhoitettuaan yhden demon. Seuraavana vuonna hän perusti yhdessä Michael Patrickin, Ray "Abby" Normalin ja Doug McCollumin (myöhemmin Sicko Zero) kanssa yhtyeen Maniac Spider Trash. Se tuli lyhenteestä MST, joka tarkoitti alun perin monia muitakin asioita, kuten "Milky Sperm Teeth". Tässä yhtyeessä hän lauloi ja käytti silloin nimeä Joe Nothing. Yhtye julkaisi vain yhden kasetti-ep:n "Dumpster Mummies" vuonna 1994. Seuraavana vuonna nauhoitettiin kokopitkä albumi nimeltä "Murder Happy Fairytales", jota ei silloin kuitenkaan julkaistu mutta on nyttemmin saatavana. Vuonna 1996 Joseph perusti yhdessä Doug McCollumin kanssa uuden yhtyeen Frankenstein Drag Queens From Planet 13. Joseph otti itselleen nimen "Wednesday" "The Addams Family" -perheen pikkutytöltä, ja Doug otti käyttöön uuden lempinimen Sicko Zero. Yhtyeeseen liittyi basistiksi Seaweed. Vuosina 1996–2004 yhtyeeltä ilmestyi neljä albumia, yksi kokoelmalevy, kuusi singleä ja kaksi VHS-kasettia. Yhtye oli myös mukana tribuuttialbumeilla Alice Cooperille ja Sweetille. Yhtye hajosi vuonna 2000, jolloin siinä ei ollut enää Wednesdayn lisäksi muita alkuperäisjäseniä, mutta se perustettiin uudelleen alkuperäisellä kokoonpanolla 2007, jolloin Maniac Spider Trash -ajoilta tuttu Abby Normal tuli Seaweedin tilalle. Seaweed soittaa bassoa Sicko Zeron ja Abby Normalin kanssa yhtyeessä "The Graveyard Boulevard", jonka levyillä on myös yksi Wednesdayn sävellys ja hänen sanoituksiaan.


title: Wednesday 13

text: Vuonna 2001 Slipknot-yhtyeen rumpali Joey Jordison pyysi häntä liittymään yhtyeeseen nimeltä Rejects. Aluksi Wednesday soitti bassoa, mutta sitten hänestä tehtiin laulaja. Yhtyeen nimeksi otettiin Murderdolls. Murderdolls menestyi paremmin kuin hänen aikaisemmat yhtyeensä Joey Jordisonin maineen ansiosta ja siksi, että Joeyn ansiosta Roadrunner-levy-yhtiö otti Murderdollsit suojiinsa. Murderdollsien kappaleista suurin osa on itse asiassa uudelleen nauhoitettuja Frankenstein Drag Queens From Planet 13 ja Maniac Spider Trash -kappaleita.